टटका खबर, 8 फरवरी 2017, बुध – टटका खबर\nतेरह मार्च से रउरा अपना खाता से जतना जरुरत होखे ओतना रुपिया निकाल सकब. अबहीं ई सीमा 24 हजार के बा. 20 फरवरी से एकर सीमा बढ़ा के पचास हजार क दीहल जाई जवन 13 मार्च से एकदमे खतम हो जाई.\nराजद अध्यक्ष लालू प्रसाद यादव अपना दामाद राहुल यादव के समर्थन में बुध का दिने गौतमबुद्धनगर में प्रचार कइलन. जाने जोग बा कि अबहीं ले सपा का तरफ से प्रचार करे मुलायम सिंह यादव, सोनिया गांधी, अउर प्रियंका गांधी वाड्रा नइखी निककल. जबकि पहिला दौर के मतदान ला प्रचार बियफे का साँझ से बन्द हो जाए वाला बा. एह दौर के सबले खास सीट नोएडा के मानल जात बा जहवाँ से केन्द्रीय गृहमंत्री राजनाथ के पुत्र पंकज सिंह भाजपा उम्मीदवार बाड़न आ पहिला बेर विधानसभा जाए का तइयारी में बाड़न. सातवाँ आ आखिरी दौर के चुनाव ला अधिसूचना काल्हु बियफे का दिने जारी होखी.\nबिहार के हाजीपुर के मूल निवासी आ आजमगढ़ में रहत 20 बरीस के एगो नवही अपना महतारी से रुपिया मंगलसि. ना मिलल त खिसिया के घर का नियरे रेल लाइन प जा के अमृतसर जात सरयू-जमुना एक्सप्रेस का सोझा कूद के जान दे दिहलसि.\nमिर्जापुर जिला के चुनार इलाका के लालपुर गाँव के एगो बूढ़ अपना बेटी का घरे पैदले जीत रहल जब स्टेशन रोड पर दरगाह शरीफ का नियरा एगो मोटरसाइकिल सवार ओकरा के धक्का मार दिहलसि. घवाहिल बूढ़ के अस्पलाल ले जात में मौत हो गइल.\nमऊ के सरायलखन्सी इलाका से एगो कुकर्मी के पुलिस गिरफ्तार क लगहलसि. ई कुकर्मी साल 2012 में एगो नाबालिग बच्ची से बलात्कार करे के कोशिश कइले रहल आ नाकाम रहला प ओकर जान ले लिहलसि आ लाश भूसा में तुकवा दिहले रहुवे. एह मामिला में ऊ जेलो जा चुकल बा. पुलिस के कहना बा कि बहरियाबाद गाजीपुर के ई कुकर्मी सीरियल किलर हवे.\nगोरखपुर जिला के सहजनवा इलाका में गाहासाड़ टीसन का लगे से तेनुआरी मोहल्ला के एगो आदमी का लाश मिलल बा.\nबलिया जिला के नगरा इलाका में महेन्दुआआ गाँव में दस बरीस के एगो बच्चा के लाश सरसों का खेत से मिलल. ऊ सोमारे से लापता रहुवे.\nगोपालगंज जिला के विशंभरपुर इलाके से मंगल देर रात पुलिस एगो गाड़ी से ढेरहन देशी- विदेशी शराब बरामद क के दू गो शराब तस्करन के गिरफ्तार क लिहलसि. जान जाईं कि शराबबन्दी का बाद बिहार में अतना लोग जेल जात बा कि जेल में जगहा कम पड़ गइल बा.\nबाल्मीकिनगर- नरकटियागंज रेल खंड प बगहा टीशन का आउटर सिग्नल का नियरा से रेलवे लाइन का किनारे बोरे में बंद एगो नवही के लाश मिलल बाकि ओकर मूड़ी ओहमें ना रहुवे. एह चलते ओकर पहचान करावे में दिक्कत आ रहल बा.\nTags: आजमगढ, गोपालगंज, गोरखपुर, पंकज सिंह, बगहा, मऊ, मिर्जापुर, रुपिया निकाले के सीमा, लालू यादव


सम्मानित भइली मोनालिसा – Anjoria\nMay 16, 2013 Editor मनोरंजन 0\nभोजपुरी दर्शकन के दिल क धड़कन हॉट गर्ल मोनालिसा के हाल ही में एन.बी.सी. अवार्ड में सर्वश्रेष्ठ भोजपुरी अभिनेत्री के अवार्ड से सम्मानित कइल गइल. महाराष्ट्र दिवस पर वैदेही सचिन के आयोजित कइल एह समारोह में मोनालिसा के वंदना शाह का हाथे प्रशस्ति पत्र आ ट्राफी दे के सम्मानित कइल गइल. एह मौका पर गणेश आचार्या, श्रेया सरन, आ पंकज उधासो के सम्मानित कइल गइल.\nमोनालिसा एह सम्मान से बहुते खुश बाड़ी.\nकामर्शियल एक्शन फिलिम ह ‘लड़ाई’ – हैदर काज़मी


जब कबो चुनाव आवेला, त अइसन लागेला जइसे बेमौसमी फागुन आ गइल होखे आ नवकी कनिया नियर जनता का संगें बुढ़ऊ राजनेता के देवर-भउजाई के रोमानी नेह-नाता कायम हो गइल होखे.\nLast Updated: October 12, 2020, 9:35 PM IST\nआखिर छिड़िए गइल कोरोना काल में चुनावी महाभारत.ई तय कइल बहुते कठिन बा कि के पांडव आ के कौरव? एह बीच 'बंबई में का बा ' का बहाना से जब बिहार के गुन गवाए लागल, त ओकर तोड़ो निकलि गइल--'बिहार में का बा'? जवाब ई बा कि बिहार में चुनाव बा. कोरोना से जंग चलते रहे कि बिहार में बेसम्हार बरसात आ फेरु बाढ़ आ गइल. एह जंग से दू-दू हाथ करत कहीं कि अब चुनावी जंग. बरसाती मौसम में चुनाव करावे के एगो लाभ ई होला कि सफेदपोशन के एक-दोसरा प कीचड़ उछाले खातिर कीच का खोज में फटीचर-अस सूरत ना बनावे के परे. ओइसे कीचड़ बेगर कमल खिले के बातो नइखे सोचल जा सकत. माफ करबि, हम कुदरती कमल के बात करत बानीं, कवनो दल के चुनाव-चिन्ह वाला कमल के ना.\nजब कबो चुनाव आवेला, त अइसन लागेला जइसे बेमौसमी फागुन आ गइल होखे आ नवकी कनिया नियर जनता का संगें बुढ़ऊ राजनेता के देवर-भउजाई के रोमानी नेह-नाता कायम हो गइल होखे भा भोली-भाली गाय जइसन जनता के हरियरी देखाके लोभावे के दिन आ गइल होखे. दरअसल चुनाव आ फागुन में कई गो समानता होला. फागुन भर कीचड़ उछाले के पूरा छूट रहेला आ चुनावो भर. हुड़दंग का बेगर ना फागुन सोहाला, ना चुनाव. फगुओ में नवही लोगन के बोलबाला रहेला आ चुनावो में. एगो में अबीर-गुलाल पोताइल रंग बिरंग के थोबड़ा, त दोसरा में रंग बिरंग के झंडा, पताका, बैनर, पोस्टर. एगो में कबीरा आ जोगीरा के धूम, त दोसरका में एक से बढ़िके एक धराऊं आ भड़काऊ नारा के अहमियत.\nदूनों मोका प दोसरा के मुंह पर करिखा पोते आ अपना मुंह पर के कारिख धोवेके पूरा छूट रहेला. एक-दोसरा के मखौल उड़ावत अजीबोगरीब उपाधि, नीमन-बाउर गारी होरिओ में दियाला आ चुनावो में. होरी खेले आ चुनाव लड़ेवालन के हुलिया देखते बनेला. चुनाव ले वोटर के बात के बुरा ना मानल जाला आ फगुओ में तींत बतकही आ गारी फजीहत के हंसिए ठिठोली बूझल जाला. फागुन भर बुढ़ऊ जवना कनिया के लारटपकाऊ निगाह से ताकेलन आ कनियो बूढ़ से देवर नियर मसखरी करेली स--फागुन भर बुढ़वा देवर लागे! चुनाव भर हमनीं के मसीहा हमनीं गरीब-गुरबा के आपन भगवान मानिके 'त्वमेव माता च पिता त्वमेव' के अखंड जाप करेलन आ हमनीं के फूलिके कुप्पा हो जानीं जा.\nचुनाव का बाद त बस इयादिए रहि जाई--ऊ दिन कतना सुन्नर रहुए! जदी बारहों महीना अइसने माहौल रहित, त बीसो अंगुरी घीव में रहित आ कपार कराही में! रउआ मने मन कोसत होखबि कि ई कमबखत कवना जबाना के चुनाव आ फागुन के बेसिरपैर के बात क के समय जाया करत बा! सांचो ऊ जबाना लदि गइल.अब त होरी आ चुनाव के चरचा चलते हंसी ठीक ओइसहीं गायब हो जाला, जइसे गदहा के माथ पर से सींग. फेरु त दिल में दहसत के थरथराहट आ मातमी धुन गूंजे लागेली स. चुनाव में अब या त बुलेट से बैलेट हासिल कइल जाला भा थैली से. थैली करेंसी नोटो के हो सकेला भा देसी ठर्रा के पाउचो के. लोकतंत्र के पहरुआ लोकतंत्र के मखौल उड़ावे खातिर अधिकृत बाड़न.\nसोझ-सांच गौमाता जनता वादा-आश्वासन के हरियरी खाके पगुरात रहो आ अपना गोबर से जनतंतर के पवित्तर करत रहो.रहनुमा भ्रष्टाचार के शिष्टाचार में बदलि देले बाड़न. अब जे भरभस्ट बा, उहे विशिष्ट बा आ जे विशिष्ट बा, ऊ भला अशिष्ट कइसे हो सकेला! अब रंग बरिसावे के ना, बलुक नंग बरिसावे के माने होला होरी आ चुनाव. नंग माने नंगापन.लंगटई, थेथरई. फलाना के वोट दिहल मंजूर बा आ कि छव इंच छोट करावल? ई लंगटई टीवी चैनलो बरिसावत बाड़न स समाजो बरिसा रहल बा आ पच्छिमी देसो से आयातित होके झमाझम बरखा होत बा.तबे नू कर्मसंस्कृति का जगहा काम-संस्कृति के नायाब परिपाटी परवान चढ़त बिया. का बरसात, का गरमी, का जाड़ा--अब त सालो भर फगुवा मनावल जात बा.\nपानी आ रंग--दूनों महंग बा एह देस में. एही से खून के होरी खेलल जात बा.रंग का जगहा नंग के अंगीकार करत अपहरन, लूट, शीलहरन जइसन रसीला-रोमांचक खेल चरचा में बाड़न स. भारत के खोज करेवाला के वंशज 'चोली के पीछे 'आ 'चुनरी के नीचे ' के खोज में जीव-जान से लवसान बाड़न आ मउज-मस्ती के जिनिगी-जवानी के मकसद बनाके सुरा, नील फिलिम, विदेसी संगीत, अय्याशी आउर देह के सरसता में मदहोश होके देसी संस्कृति के गुनगान में लवसान बाड़न. कोरोना काल के ई चुनावी जंग बेमिसाल होई.अबहीं त तेल देखीं आ तेल के धार देखीं.चुनावी जंग में ना जाने कतने बेगुनाहन के कद छव इंच छोट हो जाई.जनता एक हाली फेरु गजरा-मुरई बनी.\nना जाने, कतनन प कोरोना के कहर आ बिजुरी गिरी.खून के होरी खेले के सिलसिला त शुरू हो चुकल बा.एक बेरि फेरु बलि के बकरा बनिहन चुनावी डिउटी प तैनात मुलाजिम.दोसरा ओरि चुनावी जसन मनावे के होड़ लागी.फेरु सरकार बनावे खातिर महाभारत होई.चुनाव के सियासी जंग जारी बा.आगा-आगा देखीं, का होत बा?खुदा खैर करसु!


डा॰ राजेन्द्र प्रसाद आ हिन्दू कोड बिल – Anjoria\nदेश आ समाज भोजपुरिया लाल सरोकार\nडा॰ राजेन्द्र प्रसाद आ हिन्दू कोड बिल\nDec 3, 2010 डा॰ राजेन्द्र प्रसाद, हिन्दू कोड बिल\n(जनमदिन पर खास)\nबाबूजी महादेव सहाय आ माई कमलेश्वरी देवी के संतान राजेन्द्र प्रसाद के नाम भोजपुरिया लाल का तौर पर खास कर के लिहल जाला. बिहार के छपरा जिला के जीरादेई, आजु सिवान जिला में बा, में ३ दिसम्बर १८८४ के भइल रहे. राजेन्द्र प्रसाद अपना भाई बहिनन में सबले छोट रहलें. बाबूजी अरबी आ संस्कृत के विद्वान रहलें आ राजेन्द्र के पाँचे साल का उमिर में मौलवि साहब का लगे अरबी पढ़े भेज दिहल गइल रहे. हिन्दी आ हिसाब के पढ़ाई बाद में कइले. स्कूल के पढ़ाई छपरा जिला स्कूल से कइला का बाद पटना के टीकेघोष एकेडमी से पढ़ाई कइलें. फेर कलकत्ता के, अब कोलकाता, प्रेसिडेन्सी कालेज से विज्ञान के पढ़ाई करत रहलें. बाद में कुछ कारण से आर्ट्स में चलि गइले. अर्थशा्स्त्र में एमए कइला का बाद ऊ मुजफ्फरपुर के भूमिहार ब्राह्मण कॉलेज में प्रोफेसर बन गइलें आ बाद मेंओहिजा के प्रिन्सिपल. फेर बाद में नौकरी छोड़ि के कानून के पढ़ाई करे चल दिहलें. साल १९१५ में ऊ मास्टर आफ लॉ कर के डाक्टरेट इन लॉ करे इंगलैण्ड चलि गइलें.\nडा॰राजेन्द्र प्रसाद कोलकाता आ पटना में वकालत कइलें आ ओहि दौरान ऊ महात्मा गाँधी के निलहा आन्दोलन में शामिल हो गइलें. एकरा बाद ऊ देश के आजादी के लड़ाई में लाग गइलें. साल १९३४ में उनुका के काग्रेस के अध्यक्ष चुनल गइल आ साल १९३९ में ऊ फेर दुबारा अध्यक्ष बनलन जब नेताजी सुभाषचन्द्र बोस के पार्टी के अन्दरुनी विवाद का चलते पार्टी छोड़े के पड़ल.\nआजादी का बाद बनल संविधान सभा के उनुका के अध्यक्ष बनावल गइल आ ऊ संविधान सभा के कई गो समितियनो के अध्यक्ष बनलन. राजेन्द्र बाबू के खासियत रहल कि ऊ हर विवाद के आपसी बातचीत से सलटा लेत रहलें जवना से बात ढेर आगा ना बढ़ पावत रहे. फेर उनुका के देश के पहिलका राष्ट्रपति बनावल गइल.\nसादगी आ सज्जनता के उदाहरण डा॰राजेन्द्र प्रसाद के प्रधानमंत्री जवाहर लाल नेहरू से कई मामिला पर मतभेद रहे जवना में हिन्दू कोड बिल पर उनकर मतभेद सबले बेसी चर्चित रहल. बिल पर दस्तखत करे के उनुका इन्कार का बाद बिल के दुबारा पास करा के भेजे के पड़ल. आजु एह भोजपुरिया लाल के जन्मदिन का अवसर पर हम खास कर के हिन्दू कोड बिल पर राजेन्द्र बाबू के विचार पर केन्द्रित रहब.\nहिन्दू कोड बिल पर राजेन्द्र बाबू के पहिला आपत्ति एह बात खातिर रहल कि उनुका राय में तब के मौजूदा संसद एह योग्य ना रहल कि ऊ अतना मूलभूत प्रकृति के कानून बनावे. कुछ लोग के ई कहला पर कि संसद हर तरह के कानून बनावे में सक्षम बिया, राजेन्द्र बाबू के राय रहल कि तब त ऊ शादी के परम्परो खतम करे के कानून बना सकेले आ बहु विवाह, मनचाहा विवाह वगैरह सबके अनुमति दे सकेले. उनुका राय में ऊ संसद संविधान बनावे के मकसद से बनावल गइल रहे आ अगिला चुनाव में जीत के आवे वाला सांसद अइसनका मूलभूत बदलाव का बारे में फैसला करे त बेसी ठीक होखी. आ एकरा खातिर खास तौर से जनमत लिहल चाहीं.\nदोसरका विरोध ऊ एह बाति पर करत रहलें कि अगर हिन्दू कोड बिल के नियम सामाजिक हित में बा त अइसनका कानून सभका पर लागू होखे के चाहीं खालि हिन्दूवने पर काहे ? राजेन्द्र बाबू के विचार रहे कि अइसनका यूनिफार्म कोड बने के चाहीं. आ अगर एह कानून से एके गो समुदाय के फायदा चहुँपावे के बा त ओह समुदाय से एकरा पर राय लिहला के जरुरत बा.\nतिसरका विरोध एह पर रहे कि एह कानून के परम्परा पर आधारित बनावल कहल जा रहल बा जबकि सभै जानत बा कि हिन्दू समाज में अलग अलग इलाकन में अलग अलग तरह के परम्परा बाड़ी सँ. हमनी के अपने जिनिगी में हिन्दू समाज में बहुते परिवर्तन देख चुकल बानी सँ. त ओह नैसर्गिक विकास के राह काहे रोकल जाव ?\nजहाँ तक एक शादी के बाति बा त राजेन्द्र बाबू त ओह हद तक एहराय के रहलन कि एक बेर शादी कर लिहला का बाद केहू के, चाहे ऊ मरद होखे भा मेहरारू, दुबारा शादी करे के अनुमति ना दिहल जाव. बाकिर संगही इहो कहलें कि ई बाति एह युग में अइसन संभव ना हो सके. कहलें कि हमनी का देखते बानी जा कि बहुविवाह प्रथा धीरे धीरे खतम हो रहल बा तब ओह गिनल चुनल लोग के बहु विवाह से काहे रोकल जाव जबकि एहिजे दोसरा लोग के एकर पूरा छूट दिहल जा रहल बा. राजेन्द्र बाबू के कहना रहे कि अइसनका उदाहरण हिन्दू कोड बिल के हर प्रावधान पर दिहल जा सकेला.\nसंयुक्त परिवारो धीरे धीरे खतम हो रहल बा काहे कि ऊ आजु के युग के बदलाव नइखे सह पावत. राजेन्द्र बाबू के कहना रहे कि एह बँटवारा के सहजता से निबटावे के प्रावधान मिताक्षरा प्रणाली में मौजूद बा. एहमें बालपन के विकलांगता, वृद्धावस्था, बीमार सभकर व्यवस्था मौजूद बा आ एकरा से दोसरा लोग पर कवनो बोझो ना पड़े. आ एह दिशाईं सरकार के प्रयास बहुते अधूरा बा काहे कि ऊ सभकर इन्तजाम करे के बोझा ना ले सके. सरकार जानबूझ के परिवार व्यवस्था के तूड़ पर आमादा बिया आ परिवार के मरजी का खिलाफ कवनो सदस्य के बंटवारा करावे के अधिकार दे रहल बिया.\nडा॰राजेन्द्र बाबू के विरोध एहू पर रहे कि पारिवारिक संपत्ति में लड़कियन के हिस्सा दे के एगो अइसना आदमी के दखलन्दाजी करे के अधिकार दिहल जा रहल बा जे परिवार से कवनो लगाव ना महसूस करे. अगर दोसरा धर्म का तरह हिन्दूवो में अपने रिश्ता वालन से बियाह करे के परम्परा रहित त दोसर बाति रहित काहे कि तब उहो सदस्य परिवार से जुड़ल रहित. उनकर कहना रहे कि अइसन नइखे कि हिन्दू समाज में लड़कियन के सुरक्षा नइखे. हमनियो में स्त्रीधन के परम्परा बा जवना के केहू ना ले सके.\nसबकुछ कहला का बादो ऊ जानत रहलें कि सरकार उनुकर बाति मानी ना. आ उहे भइल. हिन्दू कोड बिल जवाहर लाल नेहरू का जिद्द का चलते संसद से दुबारा पास करावल गइल जेहसे कि राष्ट्रपति ओह पर दस्तखत करे के मजबूर हो जासु. बारह साल देश के राष्ट्रपति रहला का बाद साल १९६२ में राजेन्द्र बाबू रिटायर हो गइनी आ पटना के सदाकत आश्रम में आ के रहे लगनी जहवाँ २८ फरवरी १९६३ के उहाँ के निधन भइल. देश के एह पहिला राष्ट्रपति के अन्तिम संस्कार दिल्ली में ना करा के पटना के बाँसघाट पर करावल गइल जहवाँ एह भोजपुरिया लाल के एगो छोटहन स्मृति स्थल बा. राजेन्द्र बाबू अगर नेहरू गाँधी परिवार से रहतन त उनको खातिर शान्तिवन भा शक्तिस्थल बनावल गइल रहित. बाकिर अपना भोजपुरिया संस्कार का चलते राजेन्द्र बाबू समझौता ना कइलें आ नेहरू के प्रिय पात्र ना बनलन.\nचलत चलत याद पड़ल कि राजेन्द्र बाबू के शादी बारह साल का उमिर में राजवंशी देवी से करा दिहल गइल रहे.\nसंदर्भ ग्रन्थ डा॰ राजेन्द्र प्रसाद, करेस्पान्डेन्स एन्ड सेलेक्ट डाकुमेन्ट्स, १७ वाँ खण्ड, पृष्ठ २९३ से २९७\n3 thought on “डा॰ राजेन्द्र प्रसाद आ हिन्दू कोड बिल”\nबहुत बढ़िया,सुनियोजित आ ज्ञानवर्धक प्रासंगिक अग्रलेख.\nदेशवा के रत्न रहलें , बड़ी रे महान\nहो भोजपुरिया लाल !!\nबाबूजी महादेव माई,देवी कमलेश्वरी\nजीरादेई गऊँवा, जिला छपरा में सगरी\nलिहलें जनम, बाजल झाल\nहो भोजपुरिया लाल !\nडा॰राजेन्द्र प्रसाद ,\nपटना ,कोलकता,इंगलैण्डवा में पढिके\nवकील- प्रोफेसर के , नोकरिया रे छोडिके\nबापू संघे मिली गईल ताल\nप्रथम राष्ट्रपति के, कुरुसिया पे बईठिके\nनया अध्धयाय , इतिहाशावा में जोडिके\nबारहो बारिस कईलें राज\n१९६३ फरवरी के महिनवा\nतारीख २८ के , हो गईले देहांतावा\nरोई -रोई सभे , भईले बेहाल\nsabse pahile bharat ke pahilka rastrapati ke hamar sardhanjali. sardha ke ajuri.\nbahut gyanparan allekh.\neditor: BBhojpuri Zindagi.\nLeaveaReply to Santosh Patel\tCancel reply


खबर एक नजर में (9 जून 2011) – टटका खबर\nदेश पारदर्शिता के दौर से गुजर रहल बा, कहलन एंटोनी\nकेन्द्र सरकार में निर्विवाद रुप से ईमानदार रक्षा मंत्री ए॰के॰ एंटोनी के कहना बा कि देश पारदर्शिता के दौर से गुजर रहल बा जवना के रोकल ना जा सके. कहलन कि राजनीतिज्ञ, अधिकारी वर्व, व्यवसायी वर्ग, सशस्त्र सेना, आ प्रमुख पद पर नियुक्त बहुत लोग अबहियो एकरा के माने के तइयार नइखन. एही चलते एह परिवर्तन के राह में समस्या आवत बा. मीडिया के सलाह देत एंटोनी कहलन कि ओकरा आपन सामाजिक जिम्मेदारी निभावत लोकतंत्र के कवच का तरह काम करत रहे के चाहीं. दोसरा तरफ गृहमंत्री अपना पुलिसिया कर्म के जायज ठहरावत मीडिया से अपना पर संयक राखे के सलाह दिहले बाड़े. उनुका शिकायत बा कि आन्दोलन के बेवजह बेसी तूल देत बिया मीडिया.स\nआजादी के दुसरकी लड़ाई खातिर तइयार रहे के कहलन अन्ना\nरामलीला मैदान पर अनशन करत सूतल लोग पर पुलिसिया अत्याचार का खिलाफ दिल्ली के राजघाट पर अनशन करत अन्ना हजारे कहलन कि सरकार लोकतंत्र के खिलाफ काम करत बिया आ हमनी के डरवावे में लागल बिया. बाकिर हमनी का डेरायब जा ना. अन्ना आरोप लगवलन कि एगो मंत्री उनुकर हत्या करवावे खातिर तीस लाख के सुपारी दिहले रहलन बाकिर सुपारी लेबे वाला अन्ना के हत्या करे से इन्कार कर दिहलसि. अन्ना सरकार के चेतवले कि अगर १५ अगस्त ले लोकपाल बिल लागू ना भइल त ऊ १६ अगस्त से फेर अनशन पर बइठीहें आ देश के लोग के गोहार लगवलन कि दूसरकी आजादी के लड़ाई लड़े खातिर सभे तइयार रहो.\nकर चोरन पर नजर राखे खातिर तरीका खोजत बिया सरकार\nभठियरपन का खिलाफ रोज रोज हो रहल आन्दोलन से परेशान केन्द्र सरकार आपन छवि सुधारे खातिर लीपा पोती में लागल बिया. पिछला महीना एगो समिति बनवले रहल जवना से करिया धन के जब्त कर के ओकरा के राष्ट्रीय संपत्ति बनावे के कानूनी ढाँचा के सुझाव माँगल गइल बा. अब एगो नया समिति बना दिहल गइल बा जवना से कर चोरावे वालन के पता लगावे, ओह लोग के नाम जगजाहिर करे आ बकाया कर वसूली के तौर तरीका खोजे के कहल गइल बा. सरकार अब कह सकेले कि ऊ करिया धन का खिलाफ काम करत बिया.\nइज्जत का नाम पर जान लेबे वाला दस लोग के फाँसी\nकाल्हु एटा के एगो अदालत अक्टूबर २००८ में तीन लोग के हत्या का आरोप में दस जने के फाँसी के सजा सुनवलसि. जलेसर क्षेत्र के तिलखेसरा गाँव के एगो लड़िका उदयपाल गाँवे के एगो लड़की के ले के भाग गइल रहे. बाद में लड़िकी के बाप रमेश पाल लड़िकी का साथे ओह लड़िका आ ओकरा भाई के बालूखेड़ा गाँव में पकड़ लिहलसि आ अपना साथियन का मदद से तीनो के मारत पीटत अपना गाँवे ले आइल जहाँ ओह तीनो के गोली मार दिहल गइल. एह मामिला में एक दर्जन लोग पर मुकदमा चलल. एक आदमी के सुबूत का अभाव में छोड़ दिहल गइल आ एगो के एक साल के जेल के सजा सुनावल गइल. बाकी दस जने के फाँसी पर झुला देबे के आदेश दे दिहलसि अदालत.\nबाबा रामदेव अब आपन सुरक्षाकर्मी बहाल करीहे\nअनशन पर बइठल बाबा रामदेव काल्हु कहलन कि केहू के मारे खातिर ना बलुक अपना सुरक्षा खातिर ऊ एगारह हजार लोग के भर्ती करीहन जिनका के शास्त्र का साथे शस्त्रो के शिक्षा दिहल जाई. कहलन कि ई एहसे जरुरी हो गइल बा कि अब केहू उनकर आ उनुका आन्दोलन में शामिल लोगन के पिटाई ना कर सकी. रामदेव के एह बयान से उनुका विरोधियन, खास कर के केन्द्र सरकार के, एगो नया मुद्दा मिल गइल बा रामदेव के गलत साबित करे खातिर. बाबा रामदेव पर लागत नाजायज धन के आरोपन का जबाब में बाबा आजु साँझ अपना से जुड़ल हर संस्था के संपत्ति के घोषणा करे वाला बाड़न.\nमास्टर बने खातिर लोग खोजले नइखे खोजात\nदेश में शिक्षकन के अतना बड़हन बहाली होखे जा रहल बा कि कुछ राज्यन में शिक्षक पद खातिर लायक लोग खोजले नइखे खोजात. अब केन्द्र सरकार कहले बिया कि राज्य सरकार अब शिक्षक पद पर न्यूनतम योग्यता का आधार पर बहाली कर सकेले बाकिर बहाल लोग के पाँच साल का भीतर पेशेवर योग्यता, माने कि डी॰एड॰ आ बी॰एड॰, हासिल कर लेबे के होई. ई छूट खास कर के पश्चिमबंगाल आ बिहार के दिहल गइल बा.\nबख्तियारपुर में गंगापर पुल के शिलान्यास\nकाल्हु मुख्यमंत्री नीतीश कुमार बख्तियारपुर में बख्तियारपुर ताजपुर महासेतु जवना के कर्पुरीब्रिज कहल जाई, के शिलान्यास कइलन. बिहार में एकरा के लेके सात गो महासेतु पर काम चल रहल बा. सरकार के कोशिश बा कि राज्य का कवनो कोना से छह घंटा में पटना पहूँचल जा सके. बख्तियारपुर पुल बन गइला का बाद पटना के गाँधी पुल पर से दबाव कम होखी काहे कि तब उत्तर बिहार से दक्खिन बिहार भा झारखण्ड जाये वाली गाड़ियन के गाँधी सेतु पार करे के जरुरत ना रही.स\nआन्ही पानी में दस जने के मौत\nपिछला दु दिन में आइल आन्हीपानी से बिहार में दस लोग के मौत हो गइल बा.मधेपुरा में दू जने, वैशाली में तीन लोग, पटना दीघाघाट फतुहा आ भागलपुर में एक एक आदमी, आ पश्चिमी चंपारण जिला में दू लोग के मौत हो गइल बा. ई संख्या अबही बढ़ सकेले काहे कि मधेपुरा में चार लोग अबहियो लापता बाड़े.\nत्रिनिडाड का क्वींस पार्क ओवल मैदान में भइल दुसरका एकदिना मैच में भारत वेस्ट इंडीज के चार विकेट से हरा दिहलसि.\nथाईलैण्ड ओपन ग्रां प्री गोल्ड बैडमिंटन टूर्नामेंट में पी॰ कश्यप तिसरका दौर में आ सायना नेहवाल दुसरका दौर में चहुँप गइल बाड़ी.


टटका खबर, 18 फरवरी 2017, शनिचर – टटका खबर\nटटका खबर, 18 फरवरी 2017, शनिचर\nयूपी विधानसभा चुनाव के तिसरका दौर के वोटिंग कालमहु अतवार का दिने होखे जा रहल बा. एह दौर में 12 जिलन – फर्रूखाबाद, कानपुर, कानपुर देहात, हरदोई, कन्‍नौज, मैनपुरी, इटावा, औरेया, लखनऊ, उन्‍नाव, सीतापुर अउर बाराबंकी – के 69 सीटन ला वोटिंग करीहें मतदाता. मतदान सबेरे सात बजे से शुरू होके साँझ पांच बजे ले चली. एह बीच2लाख 41 हजार मतदाता 105 मेहरारु उम्‍मीदवार समेत 826 उम्‍मीदवारन के भावी तय क दीहें.\nगाजीपुर जिले के गहमर इलाका में धान के भूसी लदले बिहार से गाजीपुर जात एगो ट्रक गहमर यूनियन बैंक शाखा का नियरा एगो गड़हा में पलट गइल. एकरा नीचे दू गो बच्चा दबा गइले सँ. लइकी के त लोग भूसा से बहरी निकाल लीहल बाकिर सात बरीस के एगो लइका ओही में मर गइल. एह हादसा से खिसियाइल लोग थाना प बवाल काटल आ सड़क प दू गो अउर ट्रक के आग लगा दीहल.\nकेन्द्रीय रेल राज्य मंत्री मनोज सिन्हा कछवा बाजार में एगो चुनावी सभा में बोलत सपा के ‘काम बोलता है’ प चुटकी लेत कहलन कि जिला में दू गो अजूबा पुल आ 12 बरीस पहिले से शिलान्यास का बादो अइसहीं पड़ल इंजीनियरिंग कालेज एकर सही उदाहरण बा. कहलन कि सपा सरकार के मुखिया नोयडा एक्सप्रेस वे के उदाहरण देलें जवना प हर किलोमीटर 32.85 करोड़ के खरचा आइल जबकि केन्द्र सरकार के एक्सप्रेस-वे प महज 18 लाख रुपिया खरच होला.\nबिहार विधान परिषद के चार गो सीट ला होखत चुनाव महागठबंधन में फाँक लउके लागल बा. चार गो में एकहू सीट ना मिलला से नाराज कांग्रेस आपन दू गो उमीदवार मैदान में डाल दिहले बिया. एहीजा9मार्च के वोटिंग होखे जा रहल बा.\nसुप्रीम कोर्ट का आदेश से मजबूर बिहार सरकार शहाबुद्दीन के बेउर जेल से दिल्ली खाति भेज दिहलसि. बाहुबली राजद नेता शहाबुद्दीन के बिहार संपर्क क्रान्ति ट्रेन से ले जाइल जाल बा.\nसुप्रीम कोर्ट का आदेश का बाद सपा सरकार के मंत्री आ चुनाव में उमीदवार गायत्री प्रजापति समेत सात जने का खिलाफ गौतमपल्ली थाना में सामूहिक बलात्कार के मामिला लिखल गइल बा. हो सकेला कि एह मामिला में उनुकर गिरफ्तारियो हो जाव.\nसोनभद्र जिला के राबर्ट्सगंज कोतवाली इलाका में वाराणसी-शक्तिनगर हाईवे प भइल सड़क हादसा में एगो ट्रैक्टर चालक के मौत हो गइल आ ओह प सवार दू जना घवाहिल हो गइलें. मिर्जापुर जिला के अदलहाट इलाका के मानिकपुर गाँव के ट्रैक्टर चालक अपना दू गो साथियन साथे अहरौरा से ईंटा लादके राबर्ट्सगंज आवत रहल जब तकिया गांव का नियरा एगो ट्रक से धक्का लाग गइल.\nतमिलनाडु के मुख्‍यमंत्री ई पलनीसामी विधानसभा में विपक्ष के निकलवइला का बाद भइल वोटिंग में 122 विधायकन के समर्थन हासिल क के विश्‍वास मत जीत लिहलन. जाने जोग बा कि जयललिता के नाम प जीतल ई लोग आजु उनुका अनेके फैसला का खिलाफ हो गइल. पनीर सेल्वम प उनुका भरोसा रहल त पनीर सेल्वम के हटा गीहल गइल. शशिकला आ उनुका भतीजा के निकाल फेंकले रही त अब एही लोग के तूती बोलत बा गोल में. जयललिता मर गइली, शशिकला जिन्दाबाद.\nमहात्मा गाँधी पुल से सटले बनल हाजीपुर पटना पीपा पुल के उद्घाटन करत बिहार के उपमुख्यमंत्री ताजस्वी यादव कहलन कि जून ले दीघा पहलेजा, अउर आरा छपरा पुलो चालू हो जाई.\nTags: आरा छपरा पुल, कछवा बाजार, गाजीपुर, तमिलनाडु, यूपी विधानसभा चुनाव, शहाबुद्दीन, सोनभद्र\n«« टटका खबर, 17 फरवरी 2017, शुक\nटटका खबर, 19 फरवरी 2017, अतवार »»\nकंपनी कैंप पर हमला करे वाला9गो नक्सली गिरफ्तार\nअगिला जून से शुरू हो जाई आरा-छपरा पुल\nआरा-छपरा पुल के पहुँच पथ के जमीन के लोचा


बच्चियन से कुकर्म करे वालन के फाँसी पर लटकावल जाई – टटका खबर\nनयी दिल्ली, 22 अप्रैल (वार्ता). 12 बरीस से कम उमिर के बच्चियन से रेप करे वालन के फाँसी पर लटकावे वाला कानून के मंजूरी दिहलें राष्ट्रपति रामनाथ कोविंद. अध्यादेश के मंजूरी मिलते ई कानून लागू हो गइल बा आ साथही शुरु हो गइल बा लिबरल रुदाली.\nचर्च एह कानून का खिलाफ बा आ खिलाफ उहो लोग बाड़ें जे एक दिन पहिले ले चिचिया चिचिया के रेप के सजा फाँसी करे के मांग करत रहलें. शायद ओह लोग के उमेद रहुवे कि सरकार अइसन कानून ना बनाई आ ओह लोग के राजनीति के धार तेज हो जाई. बाकिर ई लोग मौदी के समुझे में गलती कर दीहल.\nविदेश से लवटले प्रधानमंत्री नरेन्द्र मोदी अपना अध्यक्षता में काल्हु केंद्रीय मंत्रिमंडल के बइठक बोला के एह ‘आपराधिक कानून संशोधन अध्यादेश 2018’ के मंंजूरी दिअवलन आ आजु राष्ट्रपति रामनाथ कोविंद एकरा के आपन मंजूरिओ दे दिहलें.\nएह अध्यादेश से बाल यौन शोषण संरक्षण अधिनियम (पोक्सो), भारतीय दंड संहिता, साक्ष्य अधिनियम, अउर आपराधिक कानून प्रक्रिया संहिता में संशोधन कइल गइल बा. कानून में बदलाव का बाद अब 12 बरीस भा एहसे कम उमिर वाली बच्ची के रेप करे वाला के मौत के सजा होखल करी. पहिले अधिकतम सजा उमिर कैद के रहुवे आ कम से कम सात बरीस के जेल के.\nअध्यादेश का मुताबिक, नाबालिगन से दुष्कर्म का मामिलन में फास्ट ट्रैक कोर्ट बनावल जाई आ फॉरेंसिक जांच का जरिए सबूत जुटावे के व्यवस्था के मजगर बनावल जाई. पूरा मामिला के सुनवाई दू महीना में कर लेबे के होखी आ छह महीना का भीतर अपीलो के निपटारा करे के होखी. पूरा मामिला कुल 10 महीना में निपटावल अब जरुरी बना दीहल गइल बा.\nTags: फाँसी, रेप


प्रधानमंत्री मनमोहन सिंह शुक का दिने कांस में कहले कि विदेशन में जमा करिया धन के वापिस देश में ले आवल जाई.\nभाजपा के कहना बा कि भारत के गलत नक्शा का मामिला में एगो पत्रकार से गलत तरीका से पेश आवे वाला चीनी राजदूत माफी माँगसु.\nमध्य प्रदेश के शहडोल जिला में एगो मकान में लागल आग में पांच लोग जर के मर गइल. हादसा शॉर्ट सर्किट से भइल बतावल जात बा.\nदिल्ली में होखे जा रहल एगो मेला में अमेरिका के 34 गो विश्वविद्यालयन के प्रतिनिधि भारत के छात्रन के अपना संस्थान अउर विषयन का बारे में पूरा जानकारी दीहें.\nअइसनका संकेत मिलत बा कि सेना जम्मू कश्मीर से एएफएसपीए हटावे के विरोध कर सकेले.\nपश्चिम बंगाल में ममता बनर्जी नक्सलियन का खिलाफ संयुक्त कार्रवाई करे के संकेत दिहली.\nरांची के नियरा मेसरा के बिरला प्रौद्योगिकी संस्थान में एगो विद्यार्थी पारिवारिक कारण से फांसी लगा लिहलसि.\nस्विस बैंक के खाताधारकन के नाम जगजाहिर करे के माँग कइलें लालकृष्ण आडवाणी\nमद्रास उच्च न्यायालय शुक का दिने तमिलनाडु सरकार के ओह फैसला पर रोक लगा दिहलसि जवना में अन्ना सेंटेनरी लाइब्रेरी के बचवन के अस्पताल बनावे के बात कहल रहे.\nसहयोगी पार्टियन से राय लिहले बिना पेट्रोल के दाम बढ़वला से तृणमूल सांसद नाराज बाड़न आ सरकार से बाहर निकलल चाहत बाड़न.\nछत्तीसगढ़ में नक्सलियन के गढ़ रहल बस्तर जिला में एह हफ्ता 2,500 से अधिका सेना के जवानन के प्रशिक्षण खातिर ले आवल गइल बा.\nसर्वोच्च न्यायालय तमिलनाडु मुख्यमंत्री जे. जयललिता के ओह याचिका के शुक का दिने खारिज कर दिहलसि जवना में ऊ आय से अधिका के सम्पत्ति बनावे का मामिला में बेंगलुरू का अदालत में दोबारा पेश होखे के आदेश के चुनौती दिहले रहली.\nसत्यम कम्प्यूटर्स सर्विसेज लिमिटेड के संस्थापक बी. रामालिंगा राजू, उनुका भाई बी. रामा राजू अउर सहायक वी. श्रीनिवास के शुक का दिने सर्वोच्च न्यायालय से जमानत मिल गइल.\nलोकपाल पारित ना भइल त कांग्रेस का खिलाफ खुलके प्रचार करे के बाति कहले अन्ना हजारे. दोसरा तरफ कांग्रेस कहले बिया कि बेर बेर ब्लैकमेलिंग मत कइल करसु अन्ना.\nसर्वोच्च न्यायालय एगो याचिका पर शुक का दिने केंद्र सरकार के नोटिस जारी कइलसि. याचिका में गम्भीर आपराधिक मामिला में फँसल 162 गो सांसदन के खिलाफ मामिला के जाँच आ सुनवाई में तेजी ले आवे के मांग कइल गइल बा.\nअन्ना शुक का दिने फेरु कहलन कि लोकपाल मसला पर सरकार के नीयत साफ नइखे.\nपिछला उनइस दिन से चलल आ रहल आपन मौन व्रत अन्ना हजारे शुक का दिने राजघाट पर भारत माता के जय कारा लगा के तूड़ दिहले. कहलन कि उनुकर मौन व्रत केहू का खिलाफ ना हो के अपना तबियत खातिर रहुवे.\nमध्य प्रदेश के सीधी जिला के दू गो गांव में पिछला एक महीना में मलेरिया से 24 गो बचवन के मौत भइल बा. एहमें 20 गो बुचिया रहली सँ.\nबियफे का दिने टीम अन्ना के सदस्य संसदीय समिति में हाजिर हो के सांसदन के लोकपाल का दायरा में ले आवे के माँग रखलन.\nदिल्ली उच्च न्यायालय बियफे का दिने यमुना नदी के नियरा बनल राष्ट्रमंडल खेल गांव के 65 गो फ्लैटन के सीलिंग तूड़े के आदेश दिहलसि आ कहलसि कि एह फ्लैटन पर आवेदकन के हक बा.\nब्रिटेन में एह साल के आखिर ले समलैंगिकन के गिरजाघर में शादी करे के अनुमति मिल जाई.\nतिब्बत पर बीजिंग शासन का विरोध में शुक का दिने चीनी दूतावास के सामने प्रदर्शन करत एगो 26 साल के तिब्बती युवक अपना देह में आग लगा लिहलसि.\nपाकिस्तान बियफे का दिने लीबिया के नयकी सरकार के मान्यता दे दिहलसि.\nपाकिस्तान के सूचना प्रसारण मंत्री फिरदौस आशिक अवान के कहना बा कि संयुक्त राष्ट्र सुरक्षा परिषद में चुनाइल साबित करत बा कि पाकिस्तान अलगा थलगा नइखे पड़ल.\nदुनियाभर में सात से बारह साल के करीब 10 लाख बच्चा सोशल नेटवर्किंग वेबसाइट फेसबुक के आदी हो गइल बाड़ें आ रोज कम से कम एक बेर एकरा के जरुर खोलेलें.\nभारत के मिलल पाकिस्तान के तरजीही देश के दर्जा के अमेरिका सरहले बा आ कहले बा कि एहसे दुनु देशन का बीच बड़हन आर्थिक अवसर पैदा होई.\nफ्रांस का कांस शहर में जी-20 देशन के सम्मेलन में शामिल होखे गइल प्रधानमंत्री मनमोहन सिंह बियफे का दिने ब्रिक्स देशन (ब्राजील, रूस, चीन अउर दक्षिण अफ्रीका) के नेता लोग के नई दिल्ली आवे के नेवता दिहले. अगिला साल 29 मार्च के नई दिल्ली में ब्रिक्स सम्मेलन होखे वाला बा.\n10.4 अरब डॉलर के 126 गो मध्यम बहुद्देशीय लड़ाकू विमानन के खरीद प्रक्रिया शुक का दिने अपना आखिरी चरण में पहुंच गइल. अंतिम दौर में यूरोपीय संघ का यूरोफाइटर आ फ्रांस के डेसाल्ट एविएशन का बीच फैसला होखे के बा.\nनिर्यात बढ़ावे खातिर भारत सरकार रणनीति बनवले बिया जवना अनुसार साल 2014 ले निर्यात बढ़ाके दुगुना कर लिहल जाई.\nशुक का दिने सेंसेक्स में मामूली तेजी रहल आ बाजार सेंसेक्स में 81 अंक के बढ़ोतरी का साथे बंद भइल.\nभारत से5लाख टन चावल आयात करी इंडोनेशिया.\nअमेरिका में गरीबी तेजी से बढ़त बिया आ 4.62 करोड़ से अधिका लोग गरीबी के शिकार हो गइल बा.\nएचपी कम्पनी बियफे का दिने विंडो ऑपरेटिंग सिस्टम आधारित ‘स्लेट टू’ टैबलेट कम्प्यूटर बाजार में उतरलसि.\nभारती एयरटेल के शुद्ध मुनाफा दुसरका तिमाही में 38 फीसदी घट गइल.\nअमेरिका में सबले बेसी कमाई करे वाली 280 गो कम्पनियन में से जनरल इलेक्ट्रिक, वेरिजोन अउर बोइंग समेत 30 गो कम्पनी साल 2008-10 के इन्कम टैक्स नइखे दिहले. एह बाति के खुलासा एगो रपट में कइल गइल बा.\nओबामा प्रशासन अफगानिस्तान में सुरक्षा के कमान जल्दी से जल्दी ओहिजे के लोग के सँउपल चाहत बा.\nबियफे शुक का बीच अधिरतिया से पेट्रोल के दाम प्रति लीटर 1.80 रुपिया बढ़ा दिहल गइल. विश्व बाजार में बढ़त तेल के दाम आ डॉलर का मुकाबिले रुपिया के कमजोर पड़ला से तेल कंपनियन के ई मजबूरी बा. बाकिर सरकार चाहे त पेट्रोल पर से टैक्स कम कर सकेले. जवन ऊ चाहत नइखे.\nचीन के विदेशी व्यापार 30 खरब डॉलर के हो गइल.\nअभिनेत्री दीपिका पादुकोणे अगिला ओलम्पिक का दौरान खेलन के प्रोत्साहन करीहें. एह खातिर खेल विकास निगम उनुका से सम्पर्क सधले बा.\nटेलीविजन शो ‘भाग्यविधाता’ के अभिनेत्री स्मिता सिंह के कहना बा कि एह उद्योग में सरल आ ईमानदार लोग खातिर टिक पावल बहुते कठिन होला आ बनल रहे खातिर तनी हमलावर बने के पड़ेला.\nतीन देशन का बीच खेलल गइल हॉकी श्रृंखला के निर्णायक मुकाबला में पाकिस्तान आस्ट्रेलिया के हरा दिहलसि.\nरणजी ट्रॉफी मैच में विकेटकीपर बल्लेबाज वृद्धिमान साहा (नाबाद 167) अउर मनोज तिवारी (132) के शानदार पारी का बदौलत बंगाल टीम गुजरात टीम का खिलाफ आपन पहिला पारी छह विकेट पर 560 रन बनाके घोषित कर दिहलसि.\nस्पॉट-फिक्सिंग मामले में दोषी करार पाकिस्तानी क्रिकेट टीम के कप्तान रहल सलमान बट्ट के बहिन के शादी अनिश्चितकाल खातिर टार दिहल गइल बा.\nवेस्टइंडीज क्रिकेट टीम के कोच ओटिस गिब्सन के कहना बा कि भारत में होखेवाला शृंखला में ओकरा कड़ा चुनौती मिले वाला बा.\nरणजी ट्रॉफी मैच में मिलिंद कुमार (नाबाद 84) आ रजत भाटिया (नाबाद 57) के शानदार अर्धशतकन का चलते दिल्ली टीम हरियाणा का खिलाफ शानदार वापसी कर लिहलसि.\nआस्ट्रेलियाई क्रिकेट टीम के उप कप्तान शेन वॉटसन के मानना बा कि भठियरपन के आरोप में दोषी मिलल खिलाड़ियन पर आजीवन प्रतिबंध लगा देबे के चाहीं.\nरणजी ट्रॉफी मैच में जडेजा तिहरा शतक लगवले आ सौराष्ट्र अपना पहिला पारी में 545 रन बना लिहलसि.


Urvashi : Gujrati actress in Bhojpuri Films\nभारतीय लड़की के भूमिका करे चाहत बानी\nस्रोत : प्रशान्त निशान्त, पटना (Ph.: 09934208664)\n.......कहली साधिका रंधावा\nसावन कुमार के फिलिम सलमा पे दिल आ गया से फिल्मी दुनिया में कदम राखे वाली साधिका रंधावा आजुकाल्हु भोजपुरी फिलिमन में छा गइल बाड़ी. अब तक आइल उनुकर फिलिमन में भोजपुरी सुपर स्टार मनोज तिवारी का साथे प्यार के बंधन, आ पूरब, सुपर स्टार रवि किशन का साथे पाण्डव में बतौर नायिका काम कर चुकल बाड़ी. अब रविकिशन आ अमर उपाध्याय का साथे उनुकर फिलिम धरमवीर जल्दिये प्रदर्शित होखेवाला बा. पिछला दिनानी हिन्दी फिलिम ब्लैक एंड व्हाइट फैक्ट का पोस्ट प्रोडक्शन पर काम का दौरान उनुका से भेंट भईल. ओह मुलाकात के कुछ अंश एहिजा दिहल जा रहल बा.\nभोजपुरी सिनेमा में काम करिके कइसन लागऽता?\nबहुते अच्छा. हम त हमेशा से भारतीय लड़की के भूमिका निभावल चाहिले आ भोजपुरी फिलिमन में हमरा वइसने लड़की के भूमिका मिलत बाड़ी स.\nधरमवीर में कइसन भूमिका बा?\nधरमवीर में हम श्रद्धा नाम के एगो लड़की के किरदार निभवले बानी जे शहर से पढ़ाई पूरा करिके गाँव आवत बिया. ओकरा धरमसे प्यार हो जात बा जबकि वीर ओकरा से एकतरफा प्यार करत बा. धरम आ वीर दुनू दोस्त हउवें बाकिर कहानी का एगो मोड़ पर ओकरे चलते दुनू के दोस्ती में दरार पड़ जात बा. एह फिलिम के निर्माता जीते श दूबे आ निर्देशक असलम शेख हउवन. एह फिलिम में हमरा उपर कई गो सुपर हिट गाना फिल्मावल गइल बाड़ी स.\nरउरा त हिन्दीओ फिलिम में काम करेनी, कुछ ओकनी का बारे में बताईं.\nअबहीं हमार कई गो हिन्दी फिलिम फ्लोर पर बाड़ी सन.ओहनी में आर्यमान आ सयाली भगत का साथे ब्लैक एंड व्हाइट फैक्ट, सरवर आहूजा का साथे मेरी पड़ोसन, आ इंटरनेशनल फिलिम फेस्टीवल में देखावल जा चुकल अशोक नंदा के रिवाज जल्दिये प्रदर्शित होखे वाली बा.\nब्लैक एंड व्हाइट फैक्ट के त बहुते चरचा हो रहल बा. ओकरा बारे में कुछ बताईं.\nब्लैक एंड व्हाइट फैक्ट में हम देश के पहिलका पुलिस आफिसर किरण बेदी के रियल लाइफ कैरेक्टर प्ले कर रहल बानी. ओहमें मशहूर चरित्र अभिनेता आशुतोष राणा हमरा जूनियर आफिसर का भूमिका में बाड़न. फेमिलि फेम के आर्यमान का साथे प्रेम करत विश्व सुन्दरी रह चुकल सयाली भगत आ हमार प्रेम त्रिकोण बा. फिलिम के निर्माता आ निर्देशक हरवंश एस लाली हउवन.\nNow it is your turn for Feedback\nसोचले ना रहीं अभिनेत्री बन जाईब


लीनक्स आ विंडोज का बहाने भोजपुरी के चरचा (बतकुच्चन – 190) – Anjoria\nलीनक्स आ विंडोज का बहाने भोजपुरी के चरचा (बतकुच्चन – 190)\nकंप्यूटर के दुनिया में दू तरह के साफ्टवेयर होला. एगो त प्रोप्राइटरी, जवना के मलिकान कुछ खास लोग का लगे होला आ उहे लोग तय कर सकेला कि एहमें का रही, कइसे रही, का करी वगैरह. दोसरका होला ओपन सोर्स, जवना के मलिकान केहू का लगे ना होखे. जेकरे मन करे, जइसे मन करे, जवना काम ला मन करे इस्तेमाल कर सकेला. भासा का बारे में अगल एह तरह से सोचल जाव त भोजपुरी ओपन सोर्स भासा ह. जइसे लीनक्स के सैकड़ो रूप मिलेला ओही तरह भोजपुरिओ के अनेके रूप मिल जाला. हर रूप अपना में पूरा होला आ ओकरा में कवनो दोस ना निकालल जा सके. हर रूप के आपन प्रशंसकन बाड़े जिनका बरदाश्त ना होखी कि उनुका भोजपुरी में रउरा कवनो दोस निकाल दीं. अगर निकाले के कोशिश करब त रउरो भोजपुरी का बारे में उनुका लगे गलतियन के फेहरिस्त मिल जाई. एह हालत में कइल का जाव? कवना तरह एकर समाधान खोजल जाव? आजु एह बारे में बतियावत हम ओपन सोर्स वाला नमूना के चरचा बार बार करब काहे कि ओकरे रोशनी में एह ओपन सोर्स भासो के चरचा सहजता से कइल जा सकी.\nलीनक्स के बेंवतगर होखला का बावजूद ओकरा के आम आदमी ओह सहजता से इस्तेमाल ना कर सके जतना सहजता से लोग विंडोज आधारित सिस्टम पर काम कर लेला. काहे कि भोजपुरी लीनक्से का तरह निर्बाध होले. रउरा अपना जरूरत, अपना पसन्द का मुताबिक ओकरा के ढाल सकीलें. अब एहसे अनेके रुप सामने आ जाव भोजपुरी आ लीनक्स के तवन अलग बाति बा. लीनक्स का दुनिया में ओपन सोर्स आ प्रोप्राइटरी साफ्टवेयर के बीच के राह निकाले के कोशिश भइल बा डिस्ट्रीब्यूसन का नाम पर. फेडोरा, रेड हैट, उबन्टू वगैरह अनेके डिस्ट्रीब्यूसन बा लीनक्स के. एक के इस्तेमाल करे वाला दोसरका इस्तेमाल करत घरी कुछ देर ला असहज होखी बाकिर चूंकि ओकरा लीनक्स के मूल तत्व के ज्ञान हो चुकल बा त ऊ थोड़ देर बाद दोसरको रूप के इस्तेमाल में सहज हो जाई.\nभोजपुरी का दुनिया में एकरा के प्रकाशन का रूप मे लिहल जा सकेला. चूंकि अबहीं भोजपुरी के कवनो सर्वमान्य व्याकरण नइखे, कवनो मानक रूप पर एका नइखे बनल त एह हालत में अलग अलग प्रकाशन आपन शैली बना लिहले. भोजपुरी में दुनिया के सबले पहिलका वेबसाइट रहल अँजोरिया डाॅट काॅम. ओकरा माध्यम से पहिला बेर भोजपुरी के विश्वपटल पर परोसल गइल. स्वाभाविक रहे कि ओकरा आपन खास शैली बनावे के पड़ल आ ओह शैली के अब ओकर अगिला पीढ़ी के वेबसाइट भोजपुरिका डाॅटकाॅम ले के आगे चलत बा. बहुते लोग के ओकरा शैली से विरोध बा. कुछ लोग के ओकरा भोजपुरी से. आजु नाम ले के चरचा करे के कारण ई भइल कि भोजपुरी के अनेके रूप का बीच से गँवे-गंँवे एगो मानक रूप बनावे पर चरचा बढ़ावल जाव. बतकुच्चनो के भासा रूप पर बहुते लोग खुश होला त बहुते लोग के आपत्ति आवत रहेला कि अतना तेज बाउन्सर फेंकला के का जरूरत कि सामने वाला डक क जाव. बाकिर जरूरत त बा. भोजपुरी के जिअवले राखे के बा त एह बारे में चरचा होखल गीत, कहानी, कविता, उपन्यास लिखला से अधिका जरूरी बा.\nPrevious Post: जब घूर के दिन फिरेला\nNext Post: एकजुटता के कमी


निरहुआ – टटका खबर\nमहतारी का बहिन के नाम के भद गारी देत भोजपुरिया हीरो निरहुआ एगो पत्रकार शशिकांत सिंह के औकात देखावे आ जान से मारे के धमकी दिहले बाड़न. पत्रकार के गलती इहे रहल कि निरहुआ के हालही में रिलीज फिलिम बार्डर के सफल बतावे से इन्कार कर दिहलें. फिलिम प्रचारक के दावा रहल एह फिलिम का\nबिग बॉस के छठवाँ संस्करण में शामिल भइल भोजपुरी सिनेमा के सुपर स्टार दिनेश लाल यादव निरहुआ के पहिलके हफ्ता में निकाल बाहर कर दिहल गइल. निरहुआ बिग बॉस का घर में बहुत अरमान से गइल रहलें. कहले रहलें कि ‘‘केतनो माडर्न कपड़ा पहिन लीं, पर ई गमछा हमेशा माथे पे रही’’. शुरू का दिने


80 years old young warrior of the revolution of 1857 through which the British trembled Bhojpuri: 1857 की क्रांति का 80 साल का जवान योद्धा जिससे थर-थर काँपते थे अंगरेज\nBhojpuri: 1857 की क्रांति का 80 साल का जवान योद्धा जिससे थर-थर काँपते थे अंगरेज\nकुँवर बाबू 23 तारीख के अपना कटल हाथ पर पट्टी बान्ह के युद्द मैदान में कूद गइलें, 80 बरिस के बूढ़ शरीर रहे बाकिर जोश अइसन कि अंग्रेज के एगो जाँबाज कर्नल ली ग्रांड के सेना समेत भुजरी-भुजरी काट देहलें आ जगदीशपुर के अपना कब्जा में कर के आजाद करा देहलें.\nLast Updated: April 22, 2021, 6:45 PM IST\n23 अप्रैल – विजय दिवस विशेष: 1857 के क्रांति के बारे में सभे पढ़ले बा, सुनले बा, जनले बा. अंग्रेज आ ओकनी से प्रभावित अधिकतर इतिहासकार एह महान क्रांति के सैनिक विद्रोह के नाम दे के भुलवावे के कोशिश कइलें बाकिर भारत के लोग एकरा के पहिला स्वतंत्रता संग्राम कहल. एह संग्राम में अइसे त एक से एक लड़ाका लोग रहे बाकिर एगो योद्धा जे अपना बुढ़ापा में भी जवान लेखां लड़ल आ अंतिम सांस तक अंग्रेजन के ग़ुलामी ना मनलस, ओकरा जीवन के आखिरी लड़ाई के जीत के उपलक्ष्य में आज के दिन (23 अप्रैल) विजय दिवस के रूप में मनावल जाला. ओह योद्धा के नाम रहे वीर बांकुड़ा बाबू कुँवर सिंह.\nकुँवर बाबू 23 तारीख के अपना कटल हाथ पर पट्टी बान्ह के युद्द मैदान में कूद गइलें, 80 बरिस के बूढ़ शरीर रहे बाकिर जोश अइसन कि अंग्रेज के एगो जाँबाज कर्नल ली ग्रांड के सेना समेत भुजरी-भुजरी काट देहलें आ जगदीशपुर के अपना कब्जा में कर के आजाद करा देहलें. कुँवर बाबू के वीरता के इतिहासकार अनदेखी कइलें, लोग उनके भुला देहलस. बाकिर, उनके शौर्य गाथा के सुनला के बाद रोआँ रोआँ फड़फड़ा जाला आ यकीन हो जाला कि उनके समकालीन आ उनका से कई बार आमना सामना के युद्ध करे वाला एगो अंग्रेज अफसर डगलस उनका बारे में साँचे लिखले बा कि “कुँवर अगर जवान होता तो उसने कब का अंग्रेजों को भारत से बाहर खदेड़ दिया होता”.\nकंपनी सरकार भारत व्यापार करे के बहाने आइल आ इहाँ अधिकार जमा लेहलस. देश के अधिकतर रियासत अंग्रेजी हुकूमत के अधीन रहे बाकिर कुछ रियासत अइसन भी रहे जवन अंग्रेजन के लगान देव बाकिर अपना मर्जी से राज पाट चलावे आ बाहरी हस्तक्षेप कम होखे देव. अइसने एगो रियासत रहे जगदीशपुर. जगदीशपुर के एगो जमींदार रहलें साहिबज़ादा सिंह आ उनके चार गो बेटा रहलें, कुँवर सिंह, दयाल सिंह, राजपति सिंह, अमर सिंह. साहिबज़ादा सिंह के चाचा आ चचेरा भाई लोग उनसे जगदीशपुर धोखाधड़ी से हड़प लेले रहे जवन उ बाद में अदालती लड़ाई लड़ के हासिल कइलें. ई सब घटना ह 18वीं शताब्दी के सातवाँ दशक से लेके 19वीं शताब्दी के पहिला दशक के बीच के. साहिबज़ादा सिंह के जब जगदीशपुर मिलल त उ कर्जा में नाक तक डूबल रहे. उ कर्जा भरे खातिर खूब कोशिश कइलें बाकिर ना भर पवलें. उनका मृत्यु के बाद सन 1826 ईसवी में जगदीशपुर के हुकूमत उनके सबसे बड़ बेटा कुँवर सिंह के मिलल आ फेर जगदीशपुर के भाग्य चमकल.\nकुँवर सिंह व्यवहार कुशल रहलें, मृदुभाषी रहलें अउरी बहादुर रहलें जेकरा चलते अंग्रेज अफसर उनके मुरीद रहलें आ ओकर फायदा उनके ई मिलल कि कुँवर सिंह के राज के शुरुआती समय में अंग्रेज जगदीशपुर के आंतरिक मामला में कम दखल देहलsसन. पटना के कमिश्नर विलियम टेलर के साथे त उनके मित्रता भी चलल. कुँवर बाबू बड़ा परोपकारी रहलें. उ अपना जीवन में एतना दान पुण्य कइलें, सदाव्रत चलवलें कि उनके रियासत के लोग हमेशा कुँवर सिंह के आपन प्यार आ समर्थन देहलस. उनके शासन बेवस्था एह बेरा के लोकतांत्रिक शासन के जइसन रहे. सभके समान अधिकार रहे, सभके बोले के आजादी रहे, सभे खुश आ संतुष्ट रहे. कुँवर के राज से पहिले जगदीशपुर के दिन-दशा बड़ा खराब रहे, रियासत पर लगभग 18 लाख के कर्ज लदाइल रहे, सालाना मालगुजारी से कमाई होखे6लाख रुपया के आस पास. कुँवर अइलें, नहर तालाब, बांध के निर्माण करवलें, कृषि के सुधार भइल, लोग में जगदीशपुर के विकास खातिर उम्मीद जागल, जंगल बसावल गइल, सड़क बनल, पाठशाला बनल, पढ़ाई-लिखाई में लोग होशियार होखे लागल आ मेन बात कि अंग्रेजन के हस्तक्षेप कम रहे, एह के परिणति ई भइल कि उहे जगदीशपुर जवन बेहाली में रहे, तरक्की के राहे चले लागल. सालाना मालगुजारी से कमाई सीधे 8-9 लाख के लगे पहुँच गइल आ आज से दू-सवा दू सौ बरिस पहिले एकर मोल अरबों में रहे.\nकुँवर सिंह के लोकप्रियता अइसन कि आस पास के जमींदार जरे लगलें, अंग्रेज उल्टा उनके सलामी दागे लगलें. ओह बेरा कंपनी सरकार के अत्याचार चरम सीमा पर रहे, देश भर में विद्रोह के आगि सुनुगत रहे. कुँवर बाबू भी विद्रोहियन के संपर्क में रहलें, 1845 में सोनपुर मेला में एगो बड़हन गुप्त बैठक भी कइले रहलें. जब विद्रोह के आग धीरे-धीरे उपरियाइल त ओकर गर्मी अंग्रेजन तक पहुंचल, ओकनी का चिहुंक गइलन सन. ओहू ओर से तैयारी होखे लागल. जब दक्षिण के दक्कन से लेके उत्तर के दिल्ली, पच्छिम के मराठा से लेके पुरुब के सभ क्रांतिकारी राजा, महाराज, जमींदार, देशी सैनिक में गँठजोड़ भइल कि सुराज पा लेबे के बा त एगो दिन तय भइल. 1 जून 1858 के पूरा देश में अंग्रेजन के खिलाफ जंग होई आ ओकनी के कहीं बाहर से मदद ना लेबे दिहल जाई, सभके एही भारत भूमि में गाड़ दिआई. बाकिर एगो घटना 1857 में बैरकपुर छावनी में घटल. सूअर आ गाय के चर्बी से बनल कारतूस के विरोध में मंगल पांडे नाम के सैनिक के अगुआई में ब्रिटिश आर्मी के देसी पटलन गोरन पर गोली चला देहलस. विद्रोह के ई चिंगारी रहे जवन आग बनल जब मंगल पांडे के फांसी दिआ गइल आ फेर एकाएक चारों ओर क्रान्तिकारियन के मारल जाए लागल.\nएने कुँवर बाबू भी तैयारी में रहलन. उ एगो दूरदर्शी सोच के जमींदार रहन. भले उनका लगे छोट रियासत रहे बाकिर उ आपन सेना के गठन कइलें, सेना के ट्रेनिंग खातिर बाहर से ट्रेनर मंगवलें, हथियार के गुपचुप निर्माण खातिर कारखाना बनवलें. दानापुर छावनी में भी विद्रोह भइल आ 25 जुलाई 1857 के तीन गो बटालियन 7वीं, 8वीं अउरी 40वीं बटालियन कुँवर सिंह से मिल गइल. कुँवर सिंह के आपन लड़ाका दल रहबे कइल, बाकी जगदीशपुर रियासत के किसान, मजदूर, सवर्ण जाति के लोग सभ उनसे मिल गइल आ उनके लगभग 5000-8000 के संख्या में सेना बल हो गइल. कुँवर बाबू के नेतृत्व में आरा पर चढ़ाई भइल आ जेलखाना, खजाना, कलक्टर ऑफिस आ थाना सभ पर कब्जा हो गइल. उहाँ के सगरो अंग्रेज अफसर जाके बॉयल हाउस (आरा हाउस) में लुका गइलें आ 6-7 दिन से बंद रहलें. ई कुँवर सिंह के जंग में पहिला लड़ाई रहे. ओकरा बाद कुँवर सिंह डनबर के हरवलें. बाकिर हथियारन के कमी अउरी अत्याधुनिक तोप आ बंदूक के सामने उनकर सेना तितर-बितर हो गइल अउरी एगो अंग्रेज कमांडर विन्सेंट आयर से हार गइलें आ आपन युद्ध रणनीति बदल देहलें. उ बाकी क्रान्तिकारियन से मिले आ अंग्रेजन के खिलाफ लड़ाई करे खातिर दोसरा रास्ता चल देहलें.\n2 अगस्त के बाद कुँवर सिंह के अपना सेना के साथे जवन मार्च निकलल त सासाराम, रॉबर्ट्सगंज, रीवा, कलिंजर, बांदा, काल्पी होत कानपुर, लखनऊ, गाजीपुर, आजमगढ़, बलिया, अतरवलिया होत फेर 21 अप्रैल के जगदीशपुर लवटल. एह बीच कुँवर सिंह लगभग 20 गो से अधिका अंग्रेज कमांडर, योद्धा आ अफसरन के नाक से चना चबववलें, कईगो के मउगत के घाट उतरलें, कईगो के जीवन दान देहलें. भारतीय स्वतंत्रता संग्राम के इतिहास में अइसन कवनो बीर बलवान ना भइल जे 80 बरिस के उमिर में9महीना के लमहर संग्राम-यात्रा पर निकलल होखे आ एतना क्रांति के आग सभमें भड़कवले होखे. उ अइसन समय रहे कि बड़ बड़ लड़ाका लोग खाली अपने किला आ रियासत खातिर लड़ल. बाकिर एगो भोजपुरिया योद्धा जहां गइल ओकरा खातिर लड़ल. एह क्रम में उनका आँखी के सामने आपन पोता, बेटा, मित्र के जान गइल बाकिर उ लड़त रहलें एह भारत के माटी खातिर, अंग्रेजन के जुल्म मिटावे खातिर. एह लड़ाई में आरा के मशहूर नर्तकी धर्मन बाई भी उनका साथे रहली. कुँवर आ धर्मन के केमेस्ट्री अलग से फेर कबो.\n21 अप्रैल के गंगा नदी पार करत बेरा डगलस नाम के एगो अंग्रेज सेना अफसर उनके दाहिना बांह में गोली मार देहलस. कुँवर बाबू बिना हिचक के उ बाँहिए काट के गंगा मइया में दहवा देहले. अगिला दिने उनके घाव पर मरहम पट्टी भइल. तले एगो स्थानीय अंग्रेज अफसर ली ग्रांड के जगदीशपुर पर चढ़ाई करे के खबर आइल. ई घायल बूढ़ शेर फेर दहड़लस आ 23 अप्रैल के अपना प्रिय भाई अमर सिंह, सेनापति हरीकिशन सिंह आ कुछ और योद्धा के लेके ली ग्रांड के मटिया मेट क देहलें. ई उनकर आखिरी लड़ाई रहे, ओह दिन ब्रिटिश झण्डा यूनियन जैक उतरल, परमार वंश के झण्डा लहराइल आ अमर सिंह नया जमींदार बनलें अउरी उनके लइका उत्तराधिकारी. कुँवर बाबू के कटल हाथ के घाव में संक्रमण बढ़ल, बूढ़ शरीर रहे, उनके तबीयत बिगड़े लागल आ ऊ 26 अप्रैल के स्वर्ग के अनंत यात्रा पर चल गइलें. बाकिर, आपन प्रण निभा गइलें कि ना अंग्रेजन के गुलामी स्वीकार करब ना ओकनी के हाथे मरब. बारम्बार नमन बा माँ भारती के सच्चा सपूत वीर बाँकुड़ा कुँवर सिंह के. ( लेखक मनोज भावुक भोजपुरी साहित्य और सिनेमा के जानकार हैं. )


बिहार चुनाव परचार में फिलिमी लोग बहुत कामे आवता\nअइसे त देश भर में चुनाव में फिलिम के लोग लागि जुटेला, बिहार में भी लागल बा लोग. इहां तक कि साइड रोल करे वाला कलाकार भी परचार के हीरो बनल बाने. फिलिम से जुड़ल लोगन के चुनाव परचार पर लेखक अपना नजरिया से देखत हवें.\nLast Updated: November 5, 2020, 12:53 PM IST\nभोजपुरिया कलामंच के मय मंडली बइठल रहे. अबकी छठ में नाटक होई कि ना, एह बात पs सोच-बिचार चलत रहे. दशहरा में नाटक ना भइला से सभके मन उदास रहे. मंडली के मेठ रामबरन कहले, चुनाव के परचार में भीड़ जुटला से कवनो दिक्कत नइखे लेकिन दशहरा के मेला पs रोक लगा दिहल गइल. चुनाव के रैली में देखत बाड़s नू कि केतना भीड़ हो रहल बा ? केहू मानत बा नियम कैदा ? अब देखे के बा कि चुनाव के बाद का होता. बिमल भइया तs नाटक लिख के तैयार बाड़े. महेनदर मंडली के मेन कलाकर रहन. कइअकगो भोजपुरी सिनेमा में साइड रौल भी कइले बाड़े एह से उनकर बड़ा धाक रहे. महेनदर कहले, ई चुनाव का आइल, भोजपुरिया कलाकार में बांट-बखरा लाग गइल. रविकिशन, दिनेश लाल निरहुआ अउर मनोज तिवारी भाजपा के परचार करत बाड़े तs खेसारी लाल जादव राजद के. खेसारी लाल के रैली में तेज-तेजस्व के जयकारा लाग रहल बा तs रविकिशन, निरहुआ अउर मनोज तिवारी भाजपा-जदयू के जितावे खातिर पसेना बहा रहल बाड़े.\nरविकशन त सांसद हइए हवें\nमहेनदर कहले, गोरखपुर से सांसद रविकिशन भोजपुरी सिनेमा के सबसे बड़का हीरो हवें. उनकर एक सिनेमा के फीस 50 लाख रोपेया बा. भोजपुरी, हिन्दी, तमिल,तेलगू अउर अंगरेजियो सिनेमा में उ काम करेले. एह से उनकर चाहे वला के तादाद बहुत अधिका बा. एही के वजह से उ गोरखपुर में तीन लाख से बेसिये भोट से जीतल रहन. बिहार चुनाव में रविकिशन के रैली में अनठेकान भीड़ जुट रहल बा. रविकिशन तs सांसद हवें भाजपा के लेकिन उ नीतीश कुमार के सबसे बड़का ढाल बन गइल बाड़े. उनका जइसन तs नीतीश के पक्ष में जदयू के नेता भी नइखन खाड़ा.\nये भी पढ़ें : भोजपुरी जंक्‍शन: जनता के गीत अलग होला, चुनाव के गीत अलग\nजब चिराग पासवान नल जल जोजना में घपला के जांच करा के नीतीश कुमार के जेल भेजे के बात कहले तs रविकिशन सबसे पहिले जबाब देले. रविकिशन कहले, इ गलतबयानी खातिर चिराग के नीतीश कुमार से तुरंते माफी मांगे के चाहीं. नीतीश कुमार पs 15 साल में एक्को दाग नइखे लागल. ईमानदारी से नेतागिरी कइले. नशाबंदी से नौजवानन के बचावले. फेर काहे नीतीश कुमार जेल भेजल जइहें ? मुखमंतरी पs अइसन आरोप गलत बात बा. रविकिशन जब बड़हरिया में जदयू के कंडिडेट सामबहादुर सिंह के परचार करे गइल रहन तs उहां अजबे बात हो गइल. नाच-गान के सौखिन बिधायक सामबहादुर सिंह मंचे पs रविकिशन से भोजपुरी फिलिम में रौल मांग लेहले. एकरा पs रविक्शन चुटकी लेले, बिधायक जी कलाप्रमी हऊवें, इनका कमर में बहुतो लचक बा. कवनो अचरज ना कि कहियो बिधायक जी भोजपुरी सिनेमा में कामो करत लउक जास. मनोज तिवारी अउर निरहुआ भी एनडीए को घनघोर परचार कर रहल बाड़े.\nखेसारी कर रहल बाड़े राजद के परचार\nलेखक बिमल बिदरोही कहले, खेसारी लाल जादो 2020 में राजद के परचार कर रहल बाड़े. मढ़ौरा में उनकर रोड शो में बड़ा भीड़ जुटल रहे. उनका रैली में गाना गवाता, शिक्षा अउर रोजी-रोजगार चाहिए, बिहार में तेजस्वी सरकार चाहिए. खेसारी फेन ललटेन बारे के बात कर रहल बाड़े. उ कहले, लालू चचा हमनी के गारजियन हईं. उ जवन हमनी के इज्जत देनी, केहू दोसर नेता ना देले. छपरा के मढ़ौरा में खेसारी लाल के देखे-सुने खातिर अदिमी पs अदिमी लदा गइले. बिमल बोलते रहन कि रामबरन टोकले, समय समय के बात हs. आज खेसारी लालू-तेजस्वी के गुनगान कर रहल बाड़े लेकिन एक साल पहिले उ खिलाफ में का -का ना कहले रहन.\nलोकसभा चुनाव के समय खेसारी कहले रहन, तेजस्वी हरमेसा हमरा साथे गलत कइले. लालू परिवार कबो हमरा साथे आच्छा सलूक ना कइलस. तेजस्वी कबो हमरा के आपन भाई ना समझले. जब उ हमरा का आपन ना समझले तs हम कइसे समझीं. जात-पात के जहर से बिहार के बरबाद कर देलस लोग. ओह घरी खेसारी सवाल पूछले रहन कि यूपी में मोलायम सिंह और अउर बिहार में लालू जादव के बेटा आखिर काहे मुखमंतरी बने खातिर आगा रहे ले ? अउर कवनो गरीब के बेटा एह लायक नइखे? लेकिन अब उहे खेसारी लालू जी के आपन गारजियन बता रहल बाड़े, तेजस्वी के जीता रहल बाड़े.\nका खेसारियो नेता बनिहें ?\nबिमल बिदरोही पूछले, खेसारियो लाल नेता बनिहें का ? तs महेनदर कहले, 2018 में खेसारी लाल छपरा के छपिया लाइन होटल में पतरकार लोगन के चाह पाटी देले रहन. ह मौका पs उ 2019 में महाराजगंज से लोकसभा चुनाव लड़े के एलान कइले रहन. ओह घरी खेसारी कहले रहन कि टिकट खातिर राजद में बात चल रहल बा. अगर टिकट ना मिली तs निरदलीयो चुनाव लड़ब. लेकिन जब चुनाव के समय आइल तs राजद से उनका टिकट ना मिलल. कहल जाला कि प्रभुनाथ सिंह के परिवार के विरोध के चलते खेसारी के महाराजगंज से टिकट ना मिलल रहे. लालू जादव खेसारी लाल के मानत-जानत रहन. लेकिन तबहुओं बात ना बनल. एकरा बाद खेसारी चुनाव लड़े बिचारे छोड़ देले. कहल जाला कि एहि बात से अनराज हो के खेसारी भाजपा के परचार कइले रहन. जुलाई 2020 में खेसारी राजनीत में आवे के बात से इंकार कइले रहन. उ फिलिमिये दुनिया में खुश रहे के बात कहले रहन.


भोजपुरी के अल्पसंख्यक भाषा काहे कहल जाव? | Anjoria's Weblog\nPosted on जून 23, 2012 by Anjoria\nहालही में भोजपुरीओ में प्रकाशित होखे वाली पत्रिका द संडे इंडियन के तरफ से मुद्दा उठावल गइल बा कि भोजपुरी के अल्पसंख्यक भाषा के दरजा दिहल जाव. एह बारे में पत्रिका के प्रबंध संपादक ओंकारेश्वर पाण्डे के कहना बा कि ई माँग भोजपुरी समाज के नया दिशा देबे वाला एगो क्रांतिकारी विचार हवे आ एकर समर्थन करे वालन में सभेश्री सीताकांत महापात्र, मुरारी तिवारी, रघुवंश प्रसाद सिंह, उमाशंकर सिहं, जगदंबिका पाल, प्रो॰मंगलमूर्ति, प्रो॰आर॰के॰दुबे, वजाहत हबीबुल्लाह, शिवजी सिंह, अजीत दुबे वगैरह के नाम शामिल बा.\nपत्रिका के २४ जून २०१२ वाला अंक में बतावल गइल बा कि रंगनाथ मिश्रा आयोग अल्पसंख्यक भाषा कहाए खातिर तीन गो मापदण्ड तय कइले बाड़न. संख्या में कम, गैर प्रमुखता, आ आपन अलग पहचान. एहमें ई नइखे बतावल कि संख्या के आधार का होखे, कवनो राज्य में ओह भाषा के बोले वालन के संख्या कि पूरा देश में ओह भाषा के बोले वालन के संख्या.\nद संडे इंडियन के प्रबंध संपादक ओंकारेश्वर पाण्डे का लेख में बतावल गइल बा कि भोजपुरी ई तीनो शर्त पूरा करत बिया. हर राज्य में ऊ अल्पसंख्यक बिया आ कतहीं प्रमुखता का स्थिति में नइखे. ओकर अलग पहचान त बड़ले बा. लगले हाथ भोजपुरी के मूल कैथी लिपि के सवाल उठावत पांडेजी के कहना बा कि कैथी लिपि, जवन आजु के गुजराती भाषा के लिपि बिया, के फेर से भोजपुरी के लिपि बनावल जाव. उदाहरण देत बतावल गइल बा कि मणिपुर के मैतेयी समुदाय के लोग सैकड़न साल से भुलाइल आपन लिपि खोज निकालल आ ओकरा के फेर से जिया दिहल.\nपहिला बेर जब हम भोजपुरी के अल्पसंख्यक भाषा बनावे का माँग का बारे में सुननी त बुझाइल ना कि का कहल जात बा. अल्पसंख्यक शब्द अतना बदनाम हो चुकल बा कि सुनते विवाद के ध्वनि कान में गूंजे लागेला. मजा के बात बा कि बीस करोड़ लोगन के भाषा भोजपुरी होखे के दावा करे वाला लोगो एह बात से सहमत बा जबकि बीस करोड़ के संख्या ख्याली पुलाव से अधिका नइखे. तबहियो हम ई माने के तइयार नइखीं कि भोजपुरी के अल्पसंख्यक भाषा कहल जाव. माइनारिटी का जगहा माइनर भाषा, छोटहन भाषा, अविकसित भाषा वगैरह शब्द के इस्तेमाल हो सकेला बाकिर भोजपुरिया अहम के एह बात से ठेस लागी कि ओकरा भाषा के छोटहन भाषा, माइनर भाषा, अविकसित भाषा वगैरह कहल जाव.\nभोजपुरी के लड़ाई लगे वाला लोग खुद भोजपुरी के इस्तेमाल में संकोच करेला. आजु ले नइखीं देखले कि कवनो भोजपुरी संगठन, संस्था भा आयोजन के प्रेस विज्ञप्ति भोजपुरी में निकलल होखे. निकली त हिन्दी में काहे कि एगो बड़हन श्रोता समुदाय ले चहुँपे के बात कहल जाई. भोजपुरी के ना त कवनो अखबार बा ना कवनो अइसन पत्रिका जवन कमो बेस हर जगहा मिलत होखे एहसे लोग भोजपुरी में विज्ञप्ति भा सूचना जारी ना करे. हे महानुभाव लोग, हम अपने से सहमत बानी बाकिर का ई नीमन ना लागित कि राउर सगरी सूचना भोजपुरी में जारी होखीत आ ओकरा संगही हिन्दी आ अंगरेजी में अनूदितो! बाकिर ना ओहमें त मेहनत लागी, भोजपुरी लिखी के, टाइप के करी, छोड़ऽ ई सब झंझट हिंदीए में लिख द. सभका बुझा जाई.\nभोजपुरी के लड़ाई लड़े वाला सांसद लोग संसद में भोजपुरी ना बोल के हिंदी में बोलेला जबकि संसद में भोजपुरी बोले पर कवनो रोक नइखे. रोक होइयो ना सके काहे कि मौजूदा स्थिति ई बा कि सरकार भोजपुरी के हिंदी के बोली माने ले आ ओकरा हिसाब से भोजपुरी आ हिंदी अलग नइखे. एह तर्क का आधार पर सांसद बखूबी संसद में भोजपुरी में आपन बात कह सकेलें आ अगर केहू विरोध करे त संवैधानिक प्रावधानन के सवाल उठावल जा सकेला.\nअगर राउर सब काम हिंदीए में होखत बा त भोजपुरी के इस्तेमाल कवना खातिर? भोजपुरी के आंदोलन चलावे के बा त पहिले भोजपुरी के इस्तेमाल बढ़ावे के, भोजपुरी में पत्र पत्रिका अखबारन के प्रकाशन का दिसाईं काम कइला क जरूरत बा. एकरा खातिर मंगला के जरूरत नइखे दिहला के जरूरत बा. बा केहू देबे वाला कि भोजपुरी में सबही माँगही वाला बा?\n– ओमप्रकाश सिंह,\nThis entry was posted in चौपाल, देश आ समाज, सरोकार and tagged अल्पसंख्यक भाषा, भोजपुरी by Anjoria. Bookmark the permalink.\n2 thoughts on “भोजपुरी के अल्पसंख्यक भाषा काहे कहल जाव?”\nSunil K Patel on जुलाई 5, 2012 को 3:25 अपराह्न said:\nमंगला से भीख मिलेला अधिकार ना …\nअल्पसंख्यक के भाषा ना ह … काहे की एकरा से छोटहन भाषा ..\n८ वी अनुश्युची में सामिल बा …\nआन्दोलन के भुलियावे के इ षड़यंत्र ह इ\nDev on जुलाई 11, 2012 को 5:33 अपराह्न said:\nई बड़ा दुख के बात बा कि ओमप्रकाश जी रउरा जइसन जानकार के अल्‍पसंख्‍यक भासा के मांग जायज ना लागल ह . हम रउरा जानकारी खातिर ई बता दीही कि खाली आठवां अनुसूची के भावनात्‍मक लालीपाप चुसले से कुछओ ना भेंटी. अल्‍पसंख्‍यक भासा के मांग तार्किक, समसाम‍इक अउर एकदम जाएज बा. अल्‍पसंख्‍यक भासा के दरजा मिले से भोजपुरी भासा रोजी रोजगार के साधन बनी.


साल के पहिलका तिमाही निरहुआ के नामे – Anjoria\nसाल के पहिलका तिमाही निरहुआ के नामे\nApr 27, 2010 निरहुआ\nभोजपुरी सिनेमा के किंग स्टार निरहुआ के जादू एहू साल चल रहल बा आ एह तिमाही में रिलीज उनकर\nतीनो फिल्म शानदार सफलता पवले बाड़ी सँ. एह सफलता से निर्माता, वितरक, आ सिनेमाहाल मालिक सबका चेहरा पर मुस्कान बनल बा.\nजनवरी में निरहुआ पाखी के निरहुआ नं॰ वन रिलीज भइल त होली का मौका पर शिवा आ सात सहेलियाँ. सात सहेलियाँ त सिर्फ बिहारे में एक करोड़ से बेसी के बिजनेस कर देखवलस. बुझात बा कि बाकियो बचल तिमाही में निरहुआ कमाल देखावत रहीहें आज के करण अर्जुन रिलीज हो चुकल बा जबकि दाग, मृत्युंजय, लोफर,रणभूमि वगैरह रिलीजहोखे के तइयार बाड़ी सँ.\nरिलीज खातिर तइयार बा चोरवा बनल दामाद\nआखिर ऊ हऽ के?


फेस बुक के दुखिया – Anjoria\nजून 6, 2015 जयंती पान्डेय, भोजपुरी, लस्टम पस्टम\nओह दिन साइत बिगड़ल रहे कि आंगछ खराब रहे. गाँव के लरिका मधुमाछी के छत्ता में ढेला मार के परइले सन. ओने रामचेला जेठ के दुपहरिया में पछुआ के झोंका के कम करे खातिर आँख मुलमुलावत पेड़ का नीचे आगे के ठाड़ भइल रहले. दू गो माछी कुठावां बिन्ह दिहलीं सन.\nदरद के मारे दुपहरिए में जोन्ही लउके लागल रहुवे उनका. का करस, पहिले उत्पाती लइकन के खबर लेस कि दवा के इंतजाम करस इहे सोचत बुड़बक लेखा ठाढ़ा रहलें कि देखलें कई गो माछी उनका कपारे पर घुमरीपरौंवा खेलत बाड़ी सन. ऊ सरपट्टा भागे लगलें.\nअतने में पाछा से एगो नवछेड़िया लइका मोबाइल फोन लिहले दउरत आइल, हाथ जोर के कहे लागल, “ऐ काका, गोड़ लागतानी. आपना संगे एगो सेल्फी खींच लेबे द, पड़ा पुन्न होई.”\nरामचेला अचरज के मारे तनि देर खातिर आपन तकलीफ भुला गइलें, पूछलें, “ए बबुआ, ई कब से फोटो खींचावल आ गंगा नहाइल बरोबर होखे लागल?”\nलइका रोअइन मुंँह बना के कहे लागल, “ए काका, साल से उप्पर भइल, फेसबुक पर बानी. हमा सुमां गाँव वालन के केहु पूछते नइखे. रऊवां मान जइतीँ त एगो एक्शन सेल्फी बन जात.”\n“हँ ए काका, हम रउवा संगे मछिअन अउर पाजी लइकनो के फोटो खींच के फेसबुक पर अपलोड करब. रउवे बुझीँ कि ई अइसन सिचुएशन बा कि बहुते लाइक आ कमेंट मिली. हमहूं के दुनिया जान जाई कि केहु बाटे!”\nरामचेला के देहिं आग लाग गइल. ऊ किचकिचा के कहलें, “अरे घोड़ाराम. ई फोटो से तोर गुमनामी ना कटी, कवनो नीक काम कर तब दुनिया अपने आप तोहरा के खोजी, जयजयकार करी.” उनकरा खिसियइला से लइका निराश हो के भुईंया बइठ गइल.\nकोरा में फोन राख के कहे लागल, “का बताईं ए काका, जवार में बाढ़ि आइल, सात गो कतल भइल, खसरा फइलल, फागुन में बरखा से गेंहू पलर गइल, इस्कूलन में मास्टर नइखन आवत… हम सब मौका पर रहनी. फोटो खींचि के डलनी लेकिन केहू ना पूछल. जानऽतारऽ एक ओर हमार एतना मेहनत आ दोसरा ओर मऊगी बाड़ी सन. तनि सा अंचरा टारि के, तनि सा टेढ़िया ताकि के सेल्फी डाल देत बाड़ी सन, आन्हीं मे आम नियर कमेंट चुअता.”\nरामचेला फूल के कुप्पा भइल आँख सोहरावत कहलें, “ले ल बाबू सेल्फी, अब तोहार दुख देखल नइखे जात.”\nनवका रहन अउर चाल ढाल\nमार्च 23, 2015 Editor


अब बिहारो में होखी इलाकाई सेंसर बोर्ड – Anjoria\nअब बिहारो में होखी इलाकाई सेंसर बोर्ड\nबिहार के कला-संस्कृति मंत्री आ भोजपुरी सिनेमा के मशहूर गीतकार विनय बिहारी बतावत बाड़े कि अब बिहारो में इलाकाई सेंसर बोर्ड होखी आ एकरा ला कला-संस्कृति विभाग प्रस्ताव तइयार करावे में लागल बा. एह काम खातिर देश के नौ गो इलाकाई सेंसर बोर्ड के प्रारूप मँगावल गइल बा जवना का आधार पर एकर स्थापना हो सकी.\nबतावल जात बा कि बिहार में फिल्म स्टूडियो बनावे के सपनो जल्दिए पूरा हो जाई. राजगीर में एकरा खातिर 26 एकड़ जमीन खरीद लिहल गइल बा. आ अगिला साल से ओकरा के बनावे के काम शुरू हो जाई.\nजान जाईं कि हर साल नाहियो त एक सौ भोजपुरी, मगही, मैथिली फिलिम बनावल जाले आ बहुते बड़ संख्या में भोजपुरी, मगही, मैथिली, अंगिका आ बज्जिका भासा के आडियो विडियो सीडीओ बनावल जाले. बाकिर अबहीं सगरी काम मुंबई में करावल जात बा काहे कि बिहार में स्टूडियो नइखे.\nस्टूडियो आ सेंसर बोर्ड बन गइला के सबले बड़का फायदा होखी कि दुअर्थी संवाद आ फूहड़ गीतन पर रोक लगावल संभव हो पाई. अलग बाति बा कि फूहड़ फिलिम आ गीत दोसरो भासा में भरपूर बाड़ी स बाकिर बदनाम भोजपुरी के कर दिहल गइल बा आ एह काम में भोजपुरियो लोग बढ़ चढ़ के शामिल हो गइल बा. जतना पोर्न फिलिम अंगरेजी में बनेला ओतना शायदे कवनो दोसरा भासा में बनत होखी बाकिर अंगरेजी भासा पर फूहड़ भा अश्लील होखे के आरोप ना लगावल जाय. दक्खिन भारत के फिलिमन में जतना देह देखावल जाला आ जतना सी ग्रेड फिलिम बनेली सँ ओतना भोजपुरी में ना होखे बाकिर तमिल, तेलुगु, कन्नड़, मलयालम पर केहू फूहड़ होखे के आरोप ना लगावे. भोजपुरी के बदनाम करे में कुछ लोग के आपन स्वार्थ बा, खास कर के हिंदी प्रेमियन के जिनका लागेला कि भोजपुरी के बढ़ला से हिंदी के नुकसान हो जाई. अइसने हिंदी प्रेमी भोजपुरियन का चलते आजु ले भोजपुरी के संविधान के अठवीं अनुसूची में नइखे डालल जा सकल. होखे के त चाहीं कि पहिले अइसनका भोजपुरी विरोधियन के खिलाफ आन्दोलन चले आ भोजपुरी के सँवारे-सुधारे के काम ओकरा बाद कइल जाव. बाकिर एह पर केहू के धेयान नइखे. भोजपुरी के गरिया के जतना प्रचार मिल जाला ओतना शायद भोजपुरी खातिर काम कइला पर ना मिल पावे आ एहिसे लोग गरियावे में ढेर आगे रहेला, भोजपुरी लिखे पढ़े बतियावे में कम.\nPrevious Post: टटको में टटका खबर :9अक्टूबर 2014, बियफे\nNext Post: पढ़ीह लिखीह कवनो भासा, बतियइह भोजपुरी में (बतकुच्चन 172)


बिहार राज्य खाद्य निगम में करोड़ों रुपया के घोटाला, अधिकारी मामला के दबावे में जुटले\nबिहार राज्य खाद्य निगम (एसएफ़सी) के के भोजपुर इकाई में करोड़ों रुपया के घोटाला के मामला सोझा आवता। जिला मुख्यालय आरा में धोबी घाटवा के एसएफ़सी गोदाम में धईल करोड़ों रुपया के अनाज से जुडल ए मामला में आरा के नवादा थाना में प्राथमिकी दर्ज भईल बा।\nराज्य खाद्य निगम के जिला इकाई से जुडल सूत्र के मुताबिक धोबी घाटवा गोदाम में करोड़ों रुपया के अनाज धईल रहे, जवना के एगो बड़ हिस्सा के गायब क दिहल गईल। हालांकि अभी तक साफ नईखे गायब भईल चावल समेत बाकी अनाज के कीमत कतना रहे, लेकिन सूत्र के दावा बा कि स्थानीय अधिकारी के मिलीभगत से भईल ए गड़बड़ी में करोड़ों रुपया के अनाज गायब भईल बा।\nए मामला में सबसे चौंका देवे वाला पक्ष इ बा कि मामला के खुलासा के बाद जब प्रशासन तत्पर भईल त रातो-रात गायब भईल चावल के फेर से गोदाम में पहुंचा दिहल गईल।\nगोदाम से चावल गायब होखे अवुरी लवट के आवे से स्थानीय अधिकारी लोग के मंशा प गंभीर सवाल खाड़ा होखता। ए मामला में राज्य खाद्य निगम के प्रबंध निदेशक के ओर से जिला सांख्यिकी अधिकारी (डीएसओ) के जांच के आदेश दिहल रहे। डीएसओ अपना जांच रिपोर्ट में गोदाम से 11 हज़ार बोरा अनाज गायब होखे के बात कहले बाड़े।\nडीएसओ के रिपोर्ट के बाद राज्य खाद्य निगम के प्रबंध निदेशक राकेश झा के निर्देश प आरा के नवादा थाना में धोबी घाटवा गोदाम के लेखपाल के आवेदन प 4618 बोरा चावल गायब होखे के प्राथमिकी दर्ज भईल बा। प्राथमिकी में गोदाम के सहायक प्रबन्धक आजम राद के आरोपी बनावत उनुका मंशा प गंभीर सवाल खाड़ा कईल बा।\nसूत्र के मुताबिक डीएसओ के रिपोर्ट में गोदाम से करीब सवा करोड़ रुपया कीमत के 11 हजार बोरा अनाज गायब होखे के बाद कहल बा। हालांकि गोदाम के लेखपाल सिर्फ 4618 बोरा चावल गायब होखे के प्राथमिकी दर्ज करवले बाड़े।\nडीएसओ के जांच रिपोर्ट अवुरी दर्ज प्राथमिकी में अनाज के मात्रा में भारी अंतर के चलते अब एगो नाया घोटाला पनपत देखाई देता। ए अंतर के चलते स्थानीय लोग के संगे-संगे राज्य खाद्य निगम के कर्मचारी तक हैरान बाड़े। सवाल होखता कि आखिर राज्य खाद्य निगम में कतना के घोटाला भईल बा? अधिकारी डीएसओ के जांच रिपोर्ट के आधार प प्राथमिकी त दर्ज करवले लेकिन मात्रा में एतना फर्क काहें बा?\nFirst Update: 13 September, 2017 11:55 AM\n#राज्य खाद्य निगम


बतकुच्चन – ५६ – Anjoria\nबतकुच्चन – ५६\nApr 22, 2012 बतकुच्चन\nभाषा भोजपुरी से हमार परिचय नौ बरीस से बा. एह बीच बहुते तरह के लोग से भेंट भइल. कुछ ओह लोग से जे भोजपुरी में आपन धंधा करत बा त कुछ ओहू लोग से जे भोजपुरिए के आपन धंधा बना लिहले बा. सोचीं त दुनु में कवनो खास अंतर ना बुझाई बाकिर गौर करीं त मालूम होखी कि भोजपुरी में धंधा करे वाला कुछ ना कुछ करत बाड़े भोजपुरी खातिर बाकिर भोजपुरी के धंधा करे वालन खातिर जरूरी ना होला कि ऊ भोजपुरिओ खातिर कुछ करसु. ऊ लोग त बस भोजपुरी के आपन धंधा बना लिहले बावे, ओही बहाने आपन काम बनावे खातिर देश दुनिया घुमे खातिर. ई लोग कबो भोजपुरी के आठवीं अनुसूची में शामिल करावे के बात करेला त कबो भोजपुरी से अश्लीलता मेटावे खातिर. बिना ई जनले कि आठवीं अनुसूची में शामिल होखे से पहिले ओकर भाषा का रूप में पहिचानो होखल जरूरी बा. भारत सरकार भोजपुरी के भाषा मनबे ना करे, ओकरा खातिर त ई हिंदी के एगो बोलिए भर हवे. भोजपुरी के भाषा माने में का परेशानी बा सरकार? सबले बड़का परेशानी बा हिंदी के धंधेबाजन के जे कबो ना चहले कि भोजपुरी के भाषा के दर्जा दिहल जाव. हिंदी के बहुते विद्वान रहले भोजपुरिया बाकिर भोजपुरी में लिखे में उनुका आपन पहिचान बनला में दिक्कत लागल से उहो लोग भोजपुरी के बोली से उपर ना उठे दिहल चाहल. अब ई सब बतियावे में ऊ लोग पीछे छूट गइल जे भोजपुरी में आपन धंधा करेला. कवनो दिने हमरा मन में ओह लोग खातिर बेसी इज्जत बा बनिस्बत ओह लोग से जे भोजपुरी के आपन धंधा बना के रखले बावे. भोजपुरी में धंधा करे वाला जरूरी नइखे कि भोजपुरिए होखसु. ऊ हर भाषा से आवत बाड़े. उनुका त बस धन चाहीं, जहाँ से भेंटाव. भोजपुरी बुझाव भा ना अतना त जरूरे बुझात बा कि भोजपुरी में माल बा. भोजपुरी फिलिम भा अलबम बना के कमाई कइल जा सकेला आ ऊ लाग जाते बाड़े भोजपुरी फिलिम भा अलबम बनावे बेचे में. अब एह धंधा में कतना आ कइसन कमाई बा जे एगो अलगे अध्याय हो जाई एहसे एकरो के एहिजे छोड़त बानी आ अब धन के धाह लूटे वाला एह धंधेबाजन के छोड़ ओह लोग के बात करत बानी जे आपन धन-दाह करे के धंधा में लागल बाड़े. अब ई धन-दाह के धंधा का होला? ई ऊ धंधा ह जवना में लोग धंधा त करेला बाकिर अपना धन के दाह कर के. एह तरह के लोग अखबार-पत्र-पत्रिका-किताब छपवावेला, वेबसाइट चलावेला. निमना से जानत कि एह धंधा में धन-धाह ना मिली, धन-दाह जरूर हो जाई. बाकिर ई लोग कम से कम भाषा भोजपुरी खातिर कुछ करत बा. एह लोग खातिर भोजपुरी धंधा ना ह, एह लोग के धंधा भोजपुरी में बा, भोजपुरी खातिर बा. ई लोग भोजपुरी में कुछ ना कुछ रचत बा, सँजोवत बा, सहेजत बा. एही लोग का चलते भोजपुरी अइसन बनल बिया जे धन-धाह लेबे वाला लोग भोजपुरी में आपन धंधा करत बा आ उहो लोग जे भोजपुरी के आपन धंधा बना के आपन छवि चमकावत बा. भोजपुरी के ओहसे कवनो फायदा होखे भा ना ओह लोग के जरूरे फायदा, कुछ अनुदान-पुरस्कार मिल जाई, कुछ जगहा से निमन्त्रण मिल जाई आ देश दुनिया घूमे के मौका. लोग कह सकेला कि ई सब कुछ हम ओह लोग का डाहे कहत बानी. बाकिर डाहे ना डहइला का चलते कहत बानी. अब धाह, दाह, डाह, डहला, दहला पर फेरू कहियो चरचा होखी. आजु बस अतने.\nभोजपुरी उपन्यास "जुगेसर" के भूमिका\nOne thought on “बतकुच्चन – ५६”\nफेसबुक पर लिखल एगो बात…\nखड़ी बोली का सँवरनिहारन में से अगर भोजपुरी लेखकन के निकाल देहल जाय, त ऊ श्रीहीन हो जाई। कबीरदास, दरियादास आदि आदि निर्गुणिया सन्त लोग के त ई भूमिए रहे, सदल मिश्र, भारतेन्दु बाबू, रामदीन सिंह, देवकीनंदन खत्री, जयशंकर प्रसाद, प्रेमचंद, रामचन्द्र शुक्ल, राहुल सांकृत्यायन, श्यामसुन्दर दास, शिवपूजन सहाय, राजा राधिकारमण प्रसाद सिंहा, पाण्डेय बेचन शर्मा उग्र, हजारी प्रसाद द्विवेदी सभे त भोजपुरी-भाषिए रहे।\n– पृ 25, भोजपुरी व्याकरण- आचार्य रामदेव त्रिपाठी, प्रकाशक- भोजपुरी अकादमी, 1987\nनये लोगों में से तो केदारनाथसिंह से लेकर मैनेजर पांडेय तक मूलतः भोजपुरीभाषी ही हैं।


नईकी आईटम क्वीन बनली सीमा सिंह – Anjoria\nनईकी आईटम क्वीन बनली सीमा सिंह\nभोजपुरी फिल्म बने आ ओकरा में आइटम नंबर ना होखे, ई होइये ना सके. आजुकाल्हु के फिलिम अपना कहानी के दम पर कम, आइटम नंबर का चलते बेसी सुर्खी पावत बाड़ी सँ. कुछ लोग के त इहाँ तक मानना बा कि आइटम डांस के बिना फिलिम अधिये होले. लोग थियेटर में मनोरंजन ला जाले, बोर होखे ना. से अगर आइटम नंबर पसंद आ गइल त फिलिम हो गइल हिट, आ ना भइल त गइल पीट ! एही चलते आजु आइटम डांसर के डिमांडो खूब हो गइल बा.\nभोजपुरी फिलिमन के नंबर वन आइटम गर्ल संभावना सेठ का बाद यदि केहू एह उपाधि लायक मानल जाला त ऊ हई सीमा सिंह. फिल्म ‘जब केहू दिल में समा जाला’, ‘दाग’, ‘लहरिया लूटा ए राजा जी’, ‘मृत्युंजय’, ‘मार देब गोली केहू ना बोली’, ‘कुरुक्षेत्र’, ‘कर्तव्य’, ‘दुश्मनी’, ‘अपने बेगाने’ वगैरह में अपना आइटम नंबर से लोगन के दिल जीत चुकल सीमा के कहना बा कि ऊ केहू के टक्कर देबे नइखी आइल, बलुक आपन काम देखावे आइल बाड़ी. लोग के अगर उनुकर काम पसन्द आवत बा त इहे उनुकर जीत बावे.\nसीमा सिहं कहेली कि शुरुआत में तनी डर लागत रहे बाकिर एक दू गो फिल्म कइला का बाद ई डर अपने आप खतम हो गइल. बाकिर सीमा नइखी चाहत कि ऊ आइटम गर्ल का इमेज में क़ैद हो जासु. बहुत कमे लोग जानत होखी कि ‘चोरवा बनल दामाद’ में सीमा नायिका रहली बाकिर लोग फिलिम के नोटिस ना लिहल. गनीमत इहे रहल कि सीमा आइटम नंबर करत रह गइली. अब सीमा आइटम नंबर करते में आपन इमेज बदलल चाहत बाड़ी. कोशिश बा कि लोग उनुका के एगो सफल अभिनेत्रियो का तरह जाने.\nपवन सिंह के ट्रक ड्राईवर बना दिहलन राजकुमार पाण्डेय\nTrinetra blows trumpet for Vinay Anand


टटका खबर (बियफे, 24 सितंबर 2015) – टटका खबर\nटटका खबर (बियफे, 24 सितंबर 2015)\nआयरलैंड यात्रा पर डबलिन चहुँपल पीएम मोदी के भारतीय समुदाय के लोग शानदार स्वागत कइल.\nबिहार विधानसभा चुनाव खातिर महागठबन्हन के पूरा सूची बुध का दिने जारी क दीहल गइल आ एकरा संगही जदयू आ राजद में बगावत के सुर तेज हो गइल. लालू अपना दुनू बेटन के टिकट दिहले बाड़न आ राजद पर अपना परिवार के कब्जा बनवले राखे के जिद हमेशा बतावत रहेलें.\nपहिला चरण के चुनाव खातिर आखिरी दिने 381 लोग आपन परचा दाखिल कइल. अब कुल 629 लोग परचा दाखिल करा चुकल बा. 49 गो सीट पर होखे वाला एह दौर के चुनाव के वोट 12 अक्टूबर के डालल जाई.\nभाजपा के कहना बा कि बिहार चुनाव से फरका राखे खातिर महागठबन्हन के राजद आ जदयू के दबाव पर राहुल गाँधी के जबरिया विदेश भेजल गइल बा काहें कि उनुका रैली से महागठबन्हन के आपन नुकसान लउकत बा. कांग्रेस एह बारे में तरह तरह के बयान देके बात के अउरी अझूरा दिहले बिया. बतावल जात बा कि कांग्रेस में अबहिएं से ओह आदमी के खोज होखे लागल बा जे बिहार चुनाव में कांग्रेस के होखे वाला दुर्दशा के जिम्मेदारी सकारो.\nबिहार चुनाव खातिर बीजेपी के नारा रहे वाला बा – बदलीं सरकार, बदलीं बिहार. देखल जाव कि बिहार के मतदाता एह नारा पर कतना भरोसा करत बाड़े. बिहार के चुनाव अब चौकोनिया हो चुकल बा. बँवारा गोलन के गठबन्हन, सपा के अगुआई वाला गठबन्हन, राजद जदयू आ कांग्रेस के गठबन्हन आ भाजपा के अगुआई वाला गठबन्हन अपना अपना ला मतदाता के रिझावे लागल बाड़े आ एकर फायदा भाजपा वाला राजग के मिले के उमेद जतावल जात बा काहें कि बाकी तीनो गठबन्हन भाजपा विरोधी मत के बाँट बखरा कर लीहें. ओह पर औवेसी के गोल अलगे नुकसान चहुँपावे पर लागल बा तीन गोल वाल ‘महागठबन्हन’ के.\nबिहार भाजपा के भीष्म पितामह कहाए वाला स्व. कैलाशपति मिश्रा के पतोहू के टिकट ना मिलल त उनकर समर्थक काल्हु बुध का दिने भाजपा कार्यालय में बवाल मचा दिहलें. उनुका वाला सीट पर डा. सीपी ठाकुर के बेटा विवेक ठाकुर के टिकट दीहले बिया भाजपा. दुनू जने भूमिहारे हउवें. ओने जदयू अपना मौजूदा सरकार में स्वास्थ्य मंत्री रामधनी सिंह के टिकट काट दिहलसि त ऊ मंत्री पद आ जदयू से इस्तीफा दे के सपा में चल गइल बाड़न. रुन्नी सैदपुर से जदयू के विधायक गुड्डी देवी के टिकटो काट दीहल गइल त उहो सपा में शामिल हो गइल बाड़ी. मोतिहारी के जदयू नेता अवनीश कुमारो साइकिल पर चढ़ गइल बाड़न. जदयू के भगवान सिंह कुशवाहा राजग में शामिल उपेन्द्र कुशवाहा के गोल में शामिल हो गइल बाड़े.\nमहागठबन्हन के लिस्ट में 62 गो यादव उम्मीदवार उतारल गइल बाड़ें. 84 फीसदी उम्मीदवार अल्पसंख्यक, पिछड़ा भा अनुसूचित जाति जनजातियन से बाड़ें. महज सोलह फीसदी उम्मीदवार सामान्य कोटा वाला बाड़ें. महागठबन्हन के पूरा जोर जाति वादी माहौल बना के फायदा उठावे के बावे.\nअगस्त 2013 में भइल मुजफ्फरनगर दंगा के जांच खातिर बनावल न्यायमूर्ति विष्णु सहाय आयोग बुध का दिने आपन 775 पन्ना के जांच रिपोर्ट राज्यपाल राम नाईक के सँउप दिहलन. राज्यपाल कहलन कि रिपोर्ट पढ़ला का बादे कुछ कह सकीहें आ आजु बियफे का दिने एह रिपोर्ट के मुख्यमंत्री अखिलेश यादव के भेज दीहें. जस्टिस सहाय के कहना रहल कि रिपोर्ट दे दिहले बाड़न आ उनुकर कुछ कहल जायज ना कहाई.\nउत्तर प्रदेश से सुपारी लेके मुंबई में गैंगस्टर जफर खान के मारे आइल चार गो शूटरन के मुंबई पुलिस कुर्ला से गिरफ्तार कर लिहलसि. जफर खान उत्तर प्रदेश में आंबेडकर नगर के मुबारक खान डॉन के भाई हवे. मुबारको जेल में बंद बावे.\nयूपी में सिगरेट आ तंबाकू पर वैट बढ़ा के चालीस फीसदी क दीहल गइल बा. एहसे एकर शौकीनन के अब अधिका दाम चुकावे के पड़ी.\nबतावल जात बा कि बँवारा राजनीति के किला बन चुकल जेएनयू के अगिला वाइस चांसलर बनावे खातिर सुब्रह्मण्यम स्वामी के नाम पर विचार होखत बा. आ अतना सुनते बँवारा गोल हरकत में आ गइल बा. पूणे फिल्म इंस्टीच्यूट का तर्ज पर एहिजो बवाल करे के तइयारी शुरु हो गइल बा. ओने स्वामी के कहना बा कि अबहीं अइसन कवनो चरचा नइखे आ जबले सरकार उनकर शर्त मान ना ली तबले ऊ एह पद के सकरबो ना करीहें. उनका शर्त का बारे में कुछ पता नइखे चलत.\nआयरलैंड के यात्रा पर गइल पीएम मोदी सुरक्षा परिषद में भारत के स्थायी सदस्यता खातिर आयरलैंड से समर्थन मंगले. भारत आ आयरलैंड अब दुनू देश का बीच सीधा विमान सेवा शुरु करे पर सहमत हो गइल बाड़ें. एकरा अलावे आपसी व्‍यापारिक संबंध आ पर्यटन बढ़ावहु के फैसला भइल बा.\nपीएम मोदी के आध्यात्मिक गुरु स्वामी दयानंद सरस्वती के लमहर बीमारी का बाद काल्हु बुध के देर रात महाप्रयाण हो गइल. हालही में पीएम अपना गुरू से मिले गइल रहुवन.\nकेन्द्र सरकार के 48 लाख कर्मचारियन आ 55 लाख पेंशन भोगियन खातिर सौगात ले के सातवां वेतन आयोग आपन सिफारिश तइयार कर लिहले बा आ जल्दिए एकरा के वित्त मंत्रालय के सँउप दी.\nआयरलैंड के यात्रा पूरा क के प्रधानमंत्री नरेन्‍द्र मोदी अमेरिका चहुँप गइल बाड़ें जहाँ शुक का दिने ऊ संयुक्‍त राष्‍ट्र महासभा के 70वां अधिवेशन के संबोधित करीहें आ अमेरिकी राष्‍ट्रपति बराक ओबामा आ दुनिया के कुछ अउरी नेता लोग से बातचीत करीहें.\nTags: News in Bhojpuri, खबर भोजपुरी में, टटका खबर, बिहार विधान सभा चुनाव


भोजपुरी के हाल पर विचार बतकही आ कवि गोष्ठी – Anjoria\nDecember 8, 2015 Editor भाषा, सभा समारोह, सरोकार 0\nकाल्हु सोमार का दिने बलिया के श्रीराम बिहार कालोनी में “पाती” कार्यालय पर भोजपुरी आ भोजपुरी साहित्य का हाल पर बिचार बतकही करे खातिर मुजफ्फरपुर (बिहार) से डा॰ब्रजभूषण मिश्र आ डा॰ जयकान्त सिंह पहुँचल लोग. इहाँ, विश्व भोजपुरी सम्मेलन, बलिया इकाइयो से जुड़ल कवि साहित्यकारन के जमावड़ा हो गइल जवना में श्री विजय मिश्र, कन्हैया पाण्डेय, हीरालाल हीरा, नवचंद्र तिवारी, शिवजी पाण्डेय रसराज, विनोद द्विवेदी, आदि का उपस्थिति से ई वैचारिक गोष्ठी अउर सार्थक हो उठल.\nभोजपुरी के भाषा-सम्मान, स्वीकार आ मान्यता का नाँव पर बहुत ढेर दिनन से, बहुत लोग, कई एक संस्था, दल आ जमात आन्दोलन चलावत आ रहल बा. इतिहास इहे बा कि चाहे अखिल भारतीय भोजपुरी सम्मेलन होखे भा विश्व भोजपुरी सम्मेलन; चाहे क्षेत्रीय आधार प बनावल भोजपुरी संगठन, ऊ या त बँट गइल या थाक के बइठि गइल या कुछ लोगन निजी वर्चस्व आ एकाधिकारी व्यवहार से अलस्त पड़ गइल. भोजपुरी में बहुत कामो भइल, साहित्यिक विकासो तेज भइल बाकि भोजपुरी स्वाभिमान खाली एगो थोथा नारा बनि के रहि गइल. बतकही में, कतने निष्ठावान लोग भइल, जे लागि भीरि के एह भाषा साहित्य का सँग सँग भोजपुरी कला, संगीत आदिके गहिराई, ऊँचाई आ विस्तार दिहलस. अपना कइला के बखान ना बाकि गुनावन जरूर होखे के चाहीं.\nआज के स्थिति अउर निराश के वाली बा. मौका परस्तन आ आत्मप्रदर्शन का अति का चलते ना त भोजपुरी के उत्कृष्टता के मूल्यांकन होता, ना त सम्मान. आपन आपन डफली बजावे आ भोजपुरी के स्वयम्भू मसीहा बने के होड़ का कारन ना त आजु ले भोजपुरी के राज्य स्तर पर अपना भाषा में प्राथमिक शिक्षा के अधिकार मिलल ना पूरा संरक्षन; हँ एकर राजनीतिक उपयोग जरूर भइल. भोजपुरी के सरकार भाषा तक ना माने आ सबले पहिले एकरा के गैर अनुसूचित भाषा के मान्यता दिआवल जरूरी बा आ ओकरा बादे अठवीं अनुसूची में डाले के बात उठावल सही रही.\nवैचारिक बतकही का बाद भोजपुरी साहित्य पर कुछ महत्वपूर्ण अकादमिक काम के योजना बनावल गइल आ फेर डा॰ अशोक द्विवेदी का आवास पर एगो कवि गोष्ठी आयोजित भइल, जवना में ब्रजभूषण मिश्र के हालही में प्रकाशित कविता संकलन “खरकत जमीन / बजरत आसमान” के कुछ कविता पाठ मिश्रजी का मुँहें सुनल गइल.\nएह कवि गोष्ठी में हीरालाल’हीरा’, शिवजी पान्डेय रसराज, कन्हैया पाण्डेय, जयकान्त सिंह’जय’, अशोक द्विवेदी, विजय मिश्र, अशोक तिवारी, नवचंद्र तिवारी आदि लोग आपन कविता सुनावल.\nभाषा के मान्यता\nभोजपुरी कवि गोष्ठी\nभोजपुरी के हाल\nअब जोर बा हउँजार के


कब ले हम राउर गाल बजाएब? – Anjoria\nसितम्बर 4, 2014 प्रचार, भोजपुरी, सिनेमा\nभोजपुरिका अबले ओही राह पर चलत आइल जवन अँजोरिया देखवले रहुवे. भोजपुरी के बढ़ावा देबे का मकसद से एहिजा हर प्रचार सामग्री के प्रकाशित कर देबे के परंपरा रहुवे. कई बेर एह जानकारी का बावजूद कि फिलिम पिटा गइल बिया ओकर प्रचार सामग्री प्रकाशित करत रहल बानी. बाकिर खस्सी के माई कब ले खरजिउतिया मनाई? एक ना ए दिन त बतावहीं के पड़ी कि राजा दिव्य वस्त्र नइखन पहिरले, असल में उ लँगटे बाड़न.\nसाँच कहीं त भोजपुरी के हाल खराब बा. कुछेक साहित्यकारन आ प्रकाशकन के छोड़ दीं त अधिका लोग बस खानापूर्ति करे में लागल बा. भोजपुरी से जुड़ल वेबसाइट होखऽ सँ, भा संस्था सम्मेलन. सभकर हाले ना चालो खराब बा. कवनो भोजपुरी संस्था भा सम्मेलन में अतना बेंवत नइखे कि उ भोजपुरी में आपन सगरी कार्यक्रम चला पाओ, भोजपुरी में आपन विज्ञप्ति जारी कर पाओ. भोजपुरी का नाम पर सगरी धंधा हिन्दी आ अंगरेजी में होखत बा.\nहम चूंकि नेट पर बानी एहसे नेट के थोड़ बहुत जानकारी जे हमरा बा ओहसे इहे पता चलेला कि :\nअधिकतर लोग भोजपुरी के फूहड़ गाना भा वीडियो ‘सर्च’ से खोजत रहेलें.\nस्तरीय रचना में बहुते कम लोग के रुझान बा.\nअधिकतर वेबसाइट अंगरेजी भा हिन्दी में चलत बाड़ी सँ आ हर जगहा एह फूहड़ सामग्री के भरमार बा.\nभोजपुरिया लोग केहू के बड़ाई करे में सकुचाला आ हर आदमी के कमजोरी बतावे में सबले आगा रहेला.\nभोजपुरी के साहित्यकार नेट पर ना आवसु. अधिका लोग के एकरा जानकारी नइखे भा कंप्यूटर के इस्तेमाल ना कर पावसु.\nअइसना लोग के बेहद कमी बा जे अपना पैसन का चलते भोजपुरी खातिर समय भा धन दे सके. आ भोजपुरी प्रकाशन के अइसन हालत नइखे कि उ केहू के धन दे सको.\nहम कई बेर चहनी कि एगो गोल बनावल जाव जे भोजपुरी खातिर कुछ करे के चाहत होखे. बाकिर अधिकतर लोग के आपने गाल बजावे से फुरसत नइखे जे ‘दोसरा’ खातिर कुछ कर सके.\nएहसे हम तय कइनी ह कि भोजपुरी सिनेमा के प्रचार से जुड़ल अनर्गल सामग्री के प्रकाशन अब ना होखल करी. फिलिम, फिलिमकारन, फिलिम तकनीशियन, आ फिलिमी कलाकारन के प्रचार से जुड़ल सामग्री तबे प्रकाशित करब जब उ लोग एह बात के अनुबन्ध करे ला तइयार हो जाई. एहसे जवन धन मिली तवना के इस्तेमाल भोजपुरिका के बढ़ावे में कइल जाई. ना मिली तबो कवनो बाति नइखे. जइसे पहिले चलत रहुवे वइसहीं आगहूं चलत रही भोजपुरिका.\nभोजपुरी सिनेमा से जुड़ल हर आदमी के चुनौती देत बानी जे हमरा के बता देव कि कवना साइट पर भोजपुरी में भोजपुरिका ले बढ़िया काम होखत बा. अगर अइसन कवनो साइट बा त भोजपुरिका के कवन जरूरत, आ नइखे त एकरा जिए खाए के इंतजाम त करहीं के पड़ी. हिन्दी से भोजपुरी अनुवाद करे में लागे वाला समय तब हम दोसरा काम में लगा पाएब जइसे कि भोजपुरी शब्दकोश के काम, भोजपुरी के एगो मानक रूप बनवावे के काम, भोजपुरी के अनलाइन अखबार ‘टटका खबर’ के मजगर बनावे के काम.\nकाम बहुते बा. बाकिर कुछ भामाशाहो के जरूरत बा भोजपुरी के. बा केहू त आगा आवे!\n2 thoughts on “कब ले हम राउर गाल बजाएब?”\nसितम्बर 7, 2014 को 11:18 अपराह्न पर\nवेबसाइट के नया लूक नीक लागता, बाकिर सांच बात इहो बा कि कार्टून के बगैर उदास-उदास लागता भोजपुरिका\nसितम्बर 8, 2014 को 11:36 अपराह्न पर\nधन्यवाद जय पंडित जी, बाकिर कार्टून कोना हटावल नइखे गइल. अबहियों मौजूद बा आ रही. बस मुख्यपृष्ठ पर से ओकर लंगर हटावल गइल बा. जब जब नया कार्टून आई तब तब ओकरा के एहिजा लगावल जाई आ दू चार दिन बाद अपना पन्ने पर देखल जा सकी.


टटका खबर, अतवार, २३ मई – Anjoria\nमई 23, 2010 news in bhojpuri, टटका खबर\nमैंगलोर में हवाई जहाज गड़हा में गिरल\nशनिचर के सबेरे एयर इण्डिया दुबई से १६० सवारी बइठा के उड़ल जहाज मेंगलोर का लगे बाजपे हवाई अड्डा पर उतरत घरी दीवाल तूड़त बाहर गड़हा में गिर पड़ल. दुर्घटना का बाद जहाज में आग लाग गइल. ओहपर छह गो क्रू टीम के लोग रहल. एह १६६ आदमी में से आठ आदमी के बचावल जा सकल जवना में से एक आदमी अस्पताल का रास्ता में मर गइलें. एह हवाई अड्डा के दुनिया के कुछ सबसे खतरनाक हवाई अड्डा में मानल जाला. अधिकतर लोग केरल के रहे.\nलैला तूफान का चपेट में आंध्र के २७ आदमी के मौत\nशुक का दिने आंध्र का समुद्र किनारे के इलाका में तीसरका दिने भारी बरखा आ तेज आँधी चलल जवना में अबले कम से कम २७ आदमी के मौत हो चुकल बा. मौसम विभाग का मुताबिक लैला कमजोर पड़ गइल बा आ किनारा से टकरा के अब उड़ीसा के रुख कर लिहले बा.\nशिबू सोरेन दुनु तरफ बतियावत बाड़न\nझारखण्ड के मुख्यमंत्री शिबू सोरेन जे छह महीना के अवधि खतम होखे से पहिले विधायक ना चुना पइहें आ राजनैतिक नैतिकता के तकाजा बा कि ऊ ओकरा बाद मुख्यमंत्री बनल मत रहस, कांग्रेस आ भाजपा दुनु से सौदाबाजी करे में लागल बाड़न. जेने गोटी सेट हो जाई ओनिये हो जइहें. उनकर शर्त बस एके गो बा, मुख्यमंत्री उहे रहीहें! लालच आ मजबूरी में भाजपा आपन सगरी नैतिकता भुला के शिबू सोरेन से आपन समर्थन वापिसो लेबे के फैसला नइखे कर पावत.\nआगरा में दू दिन के राष्ट्रीय भोजपुरी सम्मेलन शुरु\nशनिचर के आगराके सूर सदन में दू दिन के राष्ट्रीय भोजपुरी सम्मेलन के शुरुआत मारीशस से आइल डा॰सरिता बुद्धु दिया जरा के कइली. मारिशस का अलावे एह सम्मेलन में सिंगापुर, कनाडा, फिजी, मलेशिया आ सूरीनामो से प्रतिनिधि शामिल भइल बाड़े. देर साँझ कवि सम्मेलन भइल आ मेघदूत के पूर्वांचल यात्रा नाम के गीत नाटिका के मंचन भइल. देश के कई राज्यन से भोजपुरी साहित्यकार जुटल बाड़े. सम्मेलन के समापन आजु लोकरंग कार्यक्रम का साथे होखी.\nलालू के झूठिलावत नक्सली चार गो आम आदमी के मार दिहलें सँ\nदू दिन पहिले लालू नक्सलियन के वाहवाही करत कहले रहलें कि नक्सली कबो आम आदमी के ना मारऽ सँ. बस पुलिस आ सुरक्षा बल के जवाने ओकनी के निशाना पर रहेलें. आम आदमी में ओहि के मारे लें सँ जे पुलिस के मुखबिर होला. आदमी कतना वाहियात बात कर सकेला लालू ओकर सबसे बड़ नमूना हउवें आ आजु ले उनका जोड़ के कवनो दोसर नेता ना बन सकल. शायद ओतना नीचे गिरल केहू के मंजूर नइखे. शिवहर जिला के रामबन गाँव में करीब डेढ़ सौ नक्सलियन के गिरोह चहुँपल आ अंधाधुंध फायरिंग कर के एके परिवार के तीन सदस्य समेत चार गो के मार गिरवलें सँ. ओकरा बाद बाजार के दर्जन से बेसी दूकान फूंक दिहलें सँ. तेल शायद लालू के लालटेन वाला होखी!\nतमिलनाडु ट्रेन ब्लास्ट के सगरी आरोपी बरी कर दिहल गइलें\nबाबरी मस्जिद विंध्वंस के बदला लेबे खातिर छह दिसम्बर १९९७ के चेन्नई से खुले वाली तीन गो रेल गाड़ियन में विस्फोट करा के दस आदमी के जान लेबे वाला आ सत्तर आदमी के घवाहिल करे वाला सगरी आरोपियन के कोर्ट बरी कर दिहलस काहे कि अभियोजन पक्ष कवनो सुबूत ना जुटा पावल जवना से ओकनी के अपराधी साबित कइल जा सको. जे गवाह रहलें सब के सब टूट गइलें आ पक्ष द्रोही बन गइलें.\nमीडियावालन से झगड़ा के चलते बीएनकालेज के प्रिन्सिपल गिरफ्तार\nपटना के मशहूर बी एन कालेज के प्रिन्सिपल राजकिशोर प्रसाद के बियफे का दिने एगो मीडिया वाला से मारपीट का आरोप में गिरफ्तार कर लिहल गइल रहे. शुक का देर रात उनका के जमानत पर रिहा कर दिहल गइल. एगो टीवी चैनल के रिपोर्टर बीएन कालेज में छात्र संघ के चुनाव कवर करे खातिर आपन ओबी वैन लेके परिसर में घुसल रहे. प्रिन्सिपल विरोध कइलें त उनका पर आपन माइक चला दिहलस. रिपोर्टर के आरोप बा कि प्रिन्सिपल ओकरा साथे मारपीट कइलें. ओकरा शिकायत पर प्रिन्सिपल के गिरफ्तार कर लिहल गइल रहे. अब पुलिस कहत बिया कि प्रिन्सिपल के शिकायत पर रिपोर्टरो के आपन जमानत करावे के पड़ी.\nपाँच साल अउरी दे दीं सभे त बिहार के विकसित बना दीहें नीतीश\nचुनाव से पहिले अपना विश्वास यात्रा पर निकलल नीतीश कुमार सहरसा में एगो सभा के संबोधित करत कहलें कि अगर लोग उनका के पाँच साल अउरी सरकार चलावे दे दी त साल २०१५ तक बिहार के गिनती विकसित राज्यन में होखे लागी. नीतीश सरकार का राज में योजना खातिर मिलल बजट के कई विभागन में करीब करीब पूरा उपयोग होखे लागल बा जवन कि कबो पाँच फीसदी होत रहुवे. कहलन कि केन्द्र जानबूझ के बिहार का साथे सौतेला व्यवहार करत बा. अगर बिहार के विशेष राज्य के दर्जा दे दिहल जाव त बिहार में पूंजी निवेश के बाढ़ आ जाई.\nफेस बुक, यू ट्यूब का बाद विकेपीडिया इ ट्विटरो के बैन कइलस पाकिस्तान\nएगो कार्टून प्रतियोगिता का चलते पाकिस्तान में फेस बुक पर लगावल प्रतिबन्ध बढ़त बढ़त आठ सौ बेबसाइटन के प्रतिबन्धित कर दिहले बा. ओने जवना कार्टून प्रतियोगिता का चलते बतंगड़ खड़ा भइल ओह आदमी के फेसबुक से हटा दिहल गइल बा बाकिर तबो पाकिस्तान में प्रतिबन्ध कायम बा. इन्टरनेट के खासियत होला कि निमन भा बाउर सही भा गलत हर तरह के बात जंगल में लागल आग का तरह पसर जाला आ ओकरा के काबू कइल मुश्किल हो जाला.\nगिल के गिलगिलाइल बेकार बा\nदिल्ली हाई कोर्ट के फैसला का बाद भ्रम पैदा हो गइल बा कि देश के हाकी बुड़ावे के पहिलका हक केकर बा? गिल वाला इण्डियन हाकी फेडरेशन के कि हाकी इण्डिया के? केपीएस गिल बाला फेडरेशन के मान्यता रद्द करे के फैसला कोर्ट गलत ठहरा दिहले बा. साल २००८ में गिल के आईएचएफ के सचिव के घूस लेत रंगे हाथ पकड़ल गइल रहे आ ओकरा बाद सरकार ओकर मान्यता रद्द कर दिहले रहे. ओने हाकी इण्डिया के सचिव नरेन्द्र बत्रा के कहनाम बा कि आईएचएफ एगो सोसाइटी हऽ आ आराम से बनल रह सकेला. असली जिम्मेदारी त हाकी इण्डिया के बा जेकरा के इन्टरेशनल हाकी फेडरेशन आ एशियन हाकी फेडरेशन मान्यता दिहले बा.


Pawan Singh to Dinesh Lal Yadav movies are findingaway to release Bhojpuri: निरहुआ से लेके पवन सिंह तक, रिलीज के बाट जोहत भोजपुरी फिल्म– News18 Hindi\nBhojpuri: निरहुआ से लेके पवन सिंह तक, रिलीज के बाट जोहत भोजपुरी फिल्म\nमिला जुला के बात ई बा कि पहिले के फिल्मन के स्टॉक रहबे कइल ह, नयका आमद भी आ गइल ह. अब भोजपुरियो में रुकल फिल्मन के लमहर लिस्ट बा. कुछ के पोस्ट प्रोडक्शन चलत बा आ नगदे रिलीज के बाट जोहत बाड़ी सन. कुछ एक भोजपुरी फिलिम जवना के टीजर-ट्रेलर रिलीज भइल बा, आईं देखल जाव कि का ई कुल्ही रिलीज भइला के बाद बॉक्स ऑफिस के मोरचा छोड़इहे सन?\nLast Updated : May 31, 2021, 15:58 IST\nकोरोना काल में फिल्म उद्योग बहुते चौपट भइल बा. सैकड़ों करोड़ के घाटा में त खाली भोजपुरिए फिलिम इंडस्ट्री होई, भारतीय फिल्म इंडस्ट्री के अबे छोड़ दीं. कोरोना के प्रकोप साल भर से बा बाकिर फिलिम त 2019 से अंटकल बाड़ी सन. कहे के माने 2019 में जवन फिलिम शूट भइली सन, ओह में पइसा लागल, उ अगिला साले रिलीज होखे खातिर तैयार रहली सन. तले कोरोना बेमौसम झंझावात लेखां आइल आ सब पर पानी फेर देहलस. भोजपुरी के कई दर्जन फिल्मन पर संकट छा गइल. फेर जब लॉकडाउन में छूट मिलल त कुछेक रिलीज भइली सन. बाकिर शूटिंग जवन रुकल रहे उ धड़धड़ा के शुरू भइल. नया फिल्मन के भी शूटिंग चालू भइल.\nएह बेरी लोग चालाकी कइल आ बंबई के बाहरा शूटिंग कइल. भोजपुरी फिल्मन के अधिकांश शूटिंग या त बंबई आ ना त गुजरात के बॉर्डर वाला कुछ लोकेशन पर होला. गुजरात बंबई से नजदीक बा आ सस्ता लोकेशन मिल जाला त निर्माता लोग उहाँ शूट करेला. थोड़-मोड़ शूटिंग यूपी, झारखंड आ बिहार में भी होला. अनलॉकडाउन के बाद आउटडोर लोकैशन पर खूब शूटिंग भइल. ओने लंदनो में 5-6 गो फिलिम छापा गइली ह सन. मिला जुला के बात ई बा कि पहिले के फिल्मन के स्टॉक रहबे कइल ह, नयका आमद भी आ गइल ह. अब भोजपुरियो में रुकल फिल्मन के लमहर लिस्ट बा. कुछ के पोस्ट प्रोडक्शन चलत बा आ नगदे रिलीज के बाट जोहत बाड़ी सन. कुछ एक भोजपुरी फिलिम जवना के टीजर-ट्रेलर रिलीज भइल बा, आईं देखल जाव कि का ई कुल्ही रिलीज भइला के बाद बॉक्स ऑफिस के मोरचा छोड़इहे सन?\n‘हम हैं राही प्यार के’\nएह साल के शुरुआत में लंदन में कई गो भोजपुरी फिल्म शूट भइली ह सन. ओही में से एगो फिल्म ‘दुल्हिन वही जो पिया मन भाए’ होली पर रिलीज हो चुकल बिया. एगो पवन सिंह के फिल्म के ट्रेलर लॉन्च भइल बा, टाइटल बा ‘हम हैं राही प्यार के’. हिन्दी फिल्म से प्रेरित नाम बा. कहानी ओकरा से मिलत जुलत त नइखे लेकिन कवनो अलग हट के भी नइखे. कहानी बा एगो लंदन में जाके बस गइल भोजपुरिया परिवार के. शशि बाबू के उहाँ बिजनेस बा आ उनके बेटा विजय बाबू माने पवन सिंह एक नंबर के ऐय्याश बाड़ें, जे दिन भर दारू, लइकी आ सैर-सपाटा में रहत बाड़ें. अपना बाबू जी के कवनो इज्जत नइखन करत. बाकिर उनकर बाप के विचार बा कि बेटा के बियाह धूमधाम से करस. विजय के एगो लइकी मिलत बिया जे भारत से बिया. ई रोल साउथ के हिरोइन हर्षिका पूनाचा निभावत बाड़ी. उ विजय के परिवार से मिलत बाड़ी. लड़की त सभके पसंद आवत बिया बाकिर ओकर बाप से शशि बाबू के छत्तीस के आंकड़ा बा. एने हाली हाली सगाई त हो जात बा बाकिर विजय के अय्याशी नइखे छूटत. एह से रिश्ता टूट जाता आ साथे शशि बाबू के सपना भी. विजय बाप के डांटला के बाद घर छोड़ के चल जात बाड़ें. फेर क्लाइमैक्स में कइसे उ परिवार से मिलत बाड़ें, कइसे उ बियाह करत बाड़ें, इहे कहानी बा. कहानी में लंदन के सुंदर लोकेशन आ पवन सिंह के चार्म बा जवन दर्शक के थिएटर में खिंची.\n‘आए हम बाराती बारात लेके’\nनिरहुआ के एगो फिल्म आवे वाला बा ‘आए हम बाराती बारात लेके’. ई फिल्म में फेर एगो नया हिरोइन जसविंदर कौर डैब्यू करत बाड़ी. फिल्म में कहानी के बैकड्रॉप फ्रेश बा. अक्सर निरहुआ के फिल्म में नायक के यात्रा देखावल जाला. माने हीरो गाँव से शहर जाई भा शहर से गाँव आई आ ओकर मुख्य कारण नायिका होई. ई बड़ा कॉमन बा. एहू फिल्म में निरहुआ मथुरा के मंटू के भूमिका में बाड़ें जे अपना हिरोइन राधा के पीछे-पीछे ओकरा गाँवे पंजाब के लुधियाना जात बाड़ें. लुधियाना के कवनो गाँव में एगो अजनबी के अइला पर सभके बरौनी तना जाता. राधा के भाई-बाप इनके बहुते खिलाफत करत बाड़ें आ उहाँ संघर्ष पैदा होत बा. जाहिर बा अइसन कहानी में हीरोइन खातिर एगो दूल्हा भी खोजाइल रहेला, इहवों खोजाइल बा. कइसे मंटू अपना राधा के पावे खातिर हर जतन करत बाड़ें, इहे कहानी बा. अगर ईमानदारी से बताईं त जइसे हम ट्रेन के सीक्वेंस देखवीं हमरा बुझा गउवे कि कहानी दिलवाले दुल्हनिया ले जाएंगे से काफी प्रेरित बा. बाकिर एह में हम्पटी शर्मा की दुल्हनिया के कथा के भी छौंक लागत बा. अब जब फिल्म थियेटर में आई त बुझाई कि कहानी केतना फ्रेश बा आ केतना खिचड़ी.\nप्रेम गीत 2\nप्रदीप पांडे चिंटू के 2019 में फिल्म प्रेम गीत आइल रहे ओकरे दोसर पार्ट प्रेम गीत2आवत बा. ई फिल्म लइका प्रेम अउरी लइकी गीत के प्रेम पर आइल परिवार के तूफान के कहानी बा. प्रेम अपना विधवा माई के साथे रहत बा. गीत के बाप बिजनेसमैन बाड़ें. नायिका के बाप प्रेम के माई के फजीहत करतारें त प्रेम लइकी के पीछा छोड़ देत बा. प्रेमी जोड़ा में दूरी आ जात बा. फेर क्लाइमैक्स में तनी फाइट बा. ओकरा बाद हैप्पी एन्डिंग. सभ कुछ सेट फॉर्मूला बा, सिवाय चिंटू के फाइट सीक्वेंस आ फिल्म के लोकैशन के छोड़ के. दुनू देखे आ तारीफ करे लायक बा.\nदूल्हा ऑन सेल\nआ सबसे अंत में, कुछ लोग के हम विशेष धन्यवाद देब जे भोजपुरी में अलग धारा बहवावे के कोशिश में लागल बा, बढ़िया फिल्म बनावे के कोशिश में लागल बा. B4U पर एक से एक लीक से हट के फिलिम के ट्रेलर रिलीज हो रहल बा जवन बड़ा सुखद बा कि खाली निर्माता आ कलाकार ही ना, रिकॉर्ड लेबल अउरी वितरक भी बढ़िया सिनेमा के सहयोग कर रहल बाड़ें. फिल्म दूल्हा ऑन सेल एही लिस्ट में एगो अगिला नाम बा. संदीप सिंह, नीलाभ तिवारी के निर्माण में अउरी संजय श्रीवास्तव के निर्देशन में फिल्म बनल बा. एह में अक्सरहा सहायक भूमिका निभावे वाला प्रतिभावान कलाकार प्रकाश जैस मुख्य भूमिका में बाड़ें. एगो अधिक उम्र के अविवाहित आदमी के दुल्हिन खातिर छिछियात देख कहानी में हास्य पैदा होता. कहानी तुरते मोड़ लेत बिया जब नायक के दुल्हिन मिल जात बिया.\nकइसनो लइकी से बियाह करे के तैयार दूल्हा दहेज के मांग पर अड़ जाता.5लाख रुपिया में बियाह त हो जाता बाकिर बाद में धोखा के पता चलत बा कि लइकी पागल बिया. लइका ओकरा के छोड़े चाहत बा त ओकर डॉन भाई आपन पावर देखावत बा. मामला तालाक तक पहुंचत बा आ कोर्ट में सुनवाई चलत बा. उ लइकी पागल भले बिया बाकिर बिया त इंसाने, ओकरो में भाव बा, जान बा, एहसास बा. उ नायक से अटैच हो गइल बिया. बाकिर नायक ओकरा कमी के चलते ओकरा से पीछा छोड़ावत बा. कहानी क्लाइमैक्स में आके बड़ा मार्मिक हो गइल बा. रउआ जब फिल्म देखब त बुझाई कि आसे पास के ई कहानी बा. अभिनय, लेखन अच्छा बा. नॉन-स्टार वाला फिल्म में बजट ना होला उ साफ बुझाता बाकिर ओकरा के इग्नोर करीं त फिल्म बहुत सुंदर बा. अइसन फिल्म खूब बने के चाहीं आ लोग के आगे बढ़के एके देखे के चाहीं, सराहे के चाहीं कि निर्माता आ कलाकार के हौंसला बढ़ो.\n(लेखक भोजपुरी साहित्य और सिनेमा के जानकार हैं. )\nBhojpuri Bhojpuri News Pawan singh


मदद:भोजपुरी विकिपीडिया पर कैसे लिखब - विकिपीडिया\nमदद:भोजपुरी विकिपीडिया पर कैसे लिखब\nराउर भोजपुरी विकिपीडिया पर स्वागत बा!\nभोजपुरी विकिपीडिया पर लिखे खातिर ज्यादा सोचला के जरुरत नईखे। अगर आप भोजपुरी भाषी बानी त भाषा के कौनो दिक्कते नईखे बाकी अगर रउवां भोजपुरी भाषी ना हईं तबो कौनो बात नईखे रउओं सिखते-सिखते सिख जाईब। बस दिमाग में एगो ज्ञानवर्धक लेख के बारे में सोचीं, उ के एगो शिर्षक सोचीं, उ पर अमल करीं आ आके भोजपुरी विकिपीडिया के खोज बाकस में खोजीं। खोज बाकस में खोजला के बाद देखेब कि रउआ जौन लेख के शिर्षक डलले बानी अगर उ लेख भोजपुरी विकिपीडिया पर होई त खुल जाई। बस खुलला के बाद उ के सम्पादन विकल्प पर क्लिक (दबा) करके उ में और भी सामग्री जोड़ सकत बानी अथवा उ में कौनो गलत शब्द दिखत बा त उ के हटा के ठिक शब्द डाल के पन्ना सुरक्षित कर सकत बानी।\nआ अगर खोज बाकस में राउर डालल शिर्षक से कौनो लेख उपलब्ध नईखे त नीचे लाल रंग में लिखल आई कि इ लेख उपलब्ध नईखे इ के बनाई। बस लाल वाला शिर्षक पर दबाएब त एगो पन्ना खुली उ पर लिख के पूर्वावलोकन देख लेब राउर लेख कईसन लौकत बा उ के बाद से पन्ना के सुरक्षित कर देब। इ तरिका से उ नाम के लेख भोजपुरी विकिपीडिया पर उपलब्ध हो जाई।\nनया लेख बनावे खातिर[संपादन करीं]\nकौनों नया बिसय पर लेख बनावे से पहिले एकरी जरूरत आ ज्ञानकोश लायक होखला की बारे में जरूर बिचार कइ लेईं। अगर आप कौनों फालतू बिसय जेवन ज्ञानकोश लायक न होखे बनाइब त ओके हटा दिहल जाई! ई हमेशा धियान रखीं की ई प्रोजेक्ट बिचार आ भावना निकाले ज जगह न हवे, न कौनों प्रचार करे क मध्यम हवे। एकर मूल उद्देश्य जानकारी दिहल आ ज्ञान क बिस्तार कइल हवे।\nकौनों नया लेख बनावे से पहिले नीचे बतावल दू गो पन्ना जरूर पढ़ीं -\nलेख क नाँव रखे खातिर निर्देश (हिंदी में)\nयदी कौनो लेख पढला के दौरान कौनो शब्द लाल रंग के लौकी त इ का मतलब बा कि लाल वाला शब्द जौन बा उ नाम से भोजपुरी विकिपीडिया पर कौनो लेख उपलब्ध नईखे। लाल वाला शब्द पर क्लिक कर के उ नाम से रउआ एगो लेख तैयार कर सकत बानी। आ यदि कौनो शब्द नीला रंग के लौकत बा त समझी कि उ नाम के लेख भोजपुरी विकिपीडिया पर उपलब्ध बा। नीला रंग के शब्द पर क्लिक कर उ लेख के रउआ पढ सकत बानी।\nरउआ लोग से सलाह बा कि कृपया कौनो लेख पर हस्ताक्षर ना करब। हस्ताक्षर मात्र बात-चीत वाला पन्ना पर करब।\n"https://bh.wikipedia.org/w/index.php?title=मदद:भोजपुरी_विकिपीडिया_पर_कैसे_लिखब&oldid=129958" से लिहल गइल\nएह पन्ना पर आखिरी बेर संपादन 22 सितंबर 2014 के 13:07 बजे भइल रहल।


जब समूचा कालाधन रद्दी होखेवाला रहे त सरकार काहें मेहरबानी करतिया\nनोटबंदी के मात्र 21 दिन बाद अयीसन का भईल कि सरकार कालाधन राखे वाला लोग के लालच देवे प मजबूर हो गईल? काहें खाती 'आयकर कानून संसोधन विधेयक' आईल? जब समूचा कालाधन रद्दी होखेवाला रहे त सरकार कालाधन राखेवाला प एतना मेहरबान काहें हो गईल? सवाल मुश्किल बा, जवाब के सिर्फ अंदाज़ा लगावल जा सकता। पक्का तौर प कुछूओ नईखे कहल जा सकत।\nपहिले ए कानून के बारे में जान लिही। ए कानून के तहत कवनो आदमी कतनों रकम (कालाधन) अपना खाता में जामा क के, जदी अढ़ाई लाख से ऊपर के रकम प टैक्स अवुरी जुर्मना के रूप में 49.9 प्रतिशत अदा क दिही त सरकार ओकरा से कुछूओ ना पुछी अवुरी ओकर बाकी बाचल पईसा सफ़ेद हो जाई। हालांकि बाकी बाचल रकम के आधा रकम चार साल तक सरकार लगे रही, लेकिन चार साल बाद इहो रकम ओ आदमी के दे दिहल जाई।\nअंतिम सूचना के मुताबिक नोटबंदी के लागू होखला के बाद से बैंक में करीब 10 लाख करोड़ रुपया जमा हो चुकल बा। बतावल जाता कि नोटबंदी लागू होखे से पहिले करीब 17 लाख करोड़ रुपया के 500 अवुरी 1000 रुपया के नोट उपलब्ध रहे, जवना में से करीब तीन लाख करोड़ रुपया के नोट बैंक में रहे अवुरी करीब चौदह लाख करोड़ रुपया के नोट बाज़ार में रहे।\nसरकार नोटबंदी के भ्रष्टाचार, नकली नोट, आतंकवाद अवुरी कालाधन के खिलाफ लड़ाई करार देले रहे। देश के गरीब जनता सोचत रहे कि अब कालाधन वाला लोग के खैर नईखे, ओ लोग के काला कमाई अब माटी हो जाई। लेकिन अभी तक के नतीजा बतावता कि नोटबंदी अभियान अपना मकसद में पिछड़ रहल बा। कालाधन वाला लोग तेजी से अपना काला कमाई के सफ़ेद करतारे।\nदेश के अधिकांश बैंक मानता कि अभी तक के जतना पईसा जमा भईल बा ओकरा में से 90 से 95 प्रतिशत रकम बैंक से निकल जाई। कालाधन वाला लोग 10 प्रतिशत से लेके 40 प्रतिशत तक के कमीशन प नोट बदलतारे, आतंकवाद में बढ़ोतरी देखे के मिलता, 2000 के नकली नोट तक बाज़ार में आ गईल बा अवुरी भ्रष्टाचार जस से तस जारी बा।\nए स्थिति में सरकार के हाथ लगभग खाली रह जाए के उम्मीद बा। पहिले सरकार के अनुमान रहे कि करीब चौदह लाख करोड़ रुपया में से कालाधन के करीब पांच लाख करोड़ रुपया बैंक में ना पहुंची। अब जबकि पहिला 22 दिन में करीब 10 लाख करोड़ रुपया के नोट बैंक में पहुँच चुकल बा त अंदाज़ा बा कि करीब एक से डेढ़ लाख करोड़ रुपया के अयीसन पुरनका नोट होई जवन कि बैंक से दूर रही।\nमतलब? सरकार अपना अंदाज़ा में पूरा तरीका से चूक गईल बिया। जहां पांच लाख करोड़ के अंदाज़ा रहे, उहाँ अब एक से डेढ़ लाख करोड़ रुपया हो गईल बा। जदी पांच लाख करोड़ रुपया के नोट बैंक में ना पहुंचित, त एकरा बदला में नाया नोट छाप के अपना खज़ाना में ध लीहीत। मतलब सरकार के पूंजी पाँच लाख करोड़ रुपया बढ़ जाईत। अब इ अनुमान एक से डेढ़ लाख करोड़ रुपया के बीच बा।\nआखिरकार साढ़े तीन लाख करोड़ रुपया कहाँ चल गईल? ए सवाल के जवाब में दु प्रकार के तर्क बा। पहिला, नकदी के रूप में जमा कालाधन के सही अंदाज़ा सरकार के लगे नईखे। दूसरा, बहुत बड़ रकम बैंक के माध्यम से सफ़ेद हो चुकल बा। हालांकि आयकर विभाग अढ़ाई लाख से जादे रकम जमा होखेवाला खाता प नज़र रखले बा, लेकिन कुछ ठोस निकले के आशा बहुत कम बा।\nअब सरकार के कहनाम बा कि देश में करीब3लाख करोड़ रुपया के कालाधन नकदी के रूप में बा। विशेषज्ञ ए आंकड़ा तक प भरोसा नईखन नईखन करत लेकिन कहतारे कि जदी अयीसन बा तबहूँ करीब एक लाख करोड़ अलग-अलग माध्यम से सफ़ेद हो चुकल बा। बाकी बाचल2लाख करोड़ तक पहुंचे में बहुत समय लागी अवुरी हो सकता कि पूरा पईसा पकड़ से बाहर हो जाए।\nए स्थिति में सरकार के साख प बहुत बाउर असर पड़ी। राजनीतिक रूप से इ स्थिति आत्महत्या कईला नीहन हो जाई। सरकार एही स्थिति से बाचे खाती 'आयकर कानून संसोधन विधेयक' ले आईल। सरकार के कोशिश बा कि ओकर हाथ एकदम खाली मत रहे। कुछूओ अयीसन होखे, जवना के उ जनता के देखावे पावे।\nकाहेंकी, जदी हाथ खाली रही त जनता सवाल करी कि – "समूचा देश के बैंक के लाइन में काहें खाती खाड़ा कईल गईल? जनता के परेशान क के सरकार के का मिलल?"\nएही सवाल से बचे खाती सरकार कानून में बदलाव कईलस अवुरी अब कोशिश बा कि कम से कम2से अढ़ाई लाख करोड़ रुपया त कालाधन के रूप में घोषित हो जाए। हालांकि सरकार के एकरा से सिर्फ एक से सवा लाख करोड़ रुपया के फायदा होई, लेकिन जनता के बीच चेहरा छुपावे के जगह मिल जाई। जदी इहो योजना नाकाम भईल त का होई?\nकहाँ गईल देश के कालाधन? पहिले त जान लीही कि देश के अधिकांश कालाधन नकदी के रूप में नईखे। देश में कालाधन के अधिकांश खपत जमीन, सोना, शेयर समेत अलग-अलग क्षेत्र में होखेला।\nजवना पईसा के सरकार कालाधन कहतिया, चाहे कालाधन मानत रहे, ओकर बहुत बड़ हिस्सा (करीब 55 से 60 प्रतिशत) बाज़ार में एक हाथ से दूसरा हाथ जाए वाला रकम ह। माने टैक्स के चोरी त बा, लेकिन उ अयीसन पईसा ह जवना व्यापारी एक दूसरा के देवेले-लेवेले। ए पईसा के बैंक में पहुंचे खाती मात्र दु से तीन के समय चाही अवुरी व्यापारी अपना खाता में देखा के बैंक में जामा क दिही।\nसरकार ए रकम के खिलाफ कवनो कार्रवाई ना करे पाई, काहें कि इ पूरा रकम ओकर आय ना ह, एकर बड़ हिस्सा अगिला पड़ाव प चेक से चल जाई।\nजनधन योजना में खुलल करोड़ो लोग के खाता के सरकार कालाधन खपावे के माध्यम बतावतिया, संगही कहतिया कि ए प्रकार के खाता में करीब 27 हज़ार करोड़ रुपया जामा भईल बा। सवाल बा कि जदी चार-पांच लाख करोड़ रुपया में से जदी 27 हज़ार करोड़ रुपया जनधन खाता में चल गईल त बाकी के पईसा कहाँ गईल? एहीसे कम कहतानी कि सरकार नकद कालाधन के अंदाज़ा लगावे में चूक गईल बिया।\nएही सभ पेंच के चलते सरकार अब आपन मुंह देखावे लायक कुछूओ पावल चाहतिया।\nअब सवाल बा कि जदी डेढ़ लाख से दु लाख करोड़ रुपया के बीच कालाधन के घोषणा होखता अवुरी सरकार के एकरा से एक से सवा करोड़ लाख रुपया टैक्स अवुरी जुर्माना के रूप में मिलता त देश में कतना बदलाव होई?\nदेखाई देवे लायक कवनो बदलाव ना होई! जान लिही कि आगरा से लखनऊ तक के 302 किलोमीटर लंबा 'एक्सप्रेसवे' के लागत करीब 15 हज़ार करोड़ रुपया बा। मतलब आज के हालत में करीब 1500 किलोमीटर लंबा सड़क बन सकता। एकरा से जादे के उम्मीद बेकार बा।\nलेकिन नोटबंदी से जवन घाटा होखता अवुरी होई ओकरा मुक़ाबले कालाधन से मिलल एक-डेढ़ लाख करोड़ के रकम बहुत छोट बाटे। आज करीब 110 करोड़ रुपया के घाटा रोज अकेले राष्ट्रीय राजमार्ग प्राधिकरण (NHAI) के टोल टैक्स के रूप में होखता। वैट, उत्पाद शुल्क, चुंगी, केंद्रीय बिक्री कर समेत आयकर में होखेवाला घाटा के आंकड़ा अभी उपलब्ध नईखे।\nFirst Update: 30 November, 2016 10:59 AM


जब मनोज तिवारी बैंक लूटलन – Anjoria\nमार्च 19, 2010 फिल्म, भैया हमार दयावान, भोजपुरी, मनोज तिवारी\nबैंक डकैती फिल्मावे खातिर अमूमन बैंक के नकली सेट लगावल जाले बाकिर ऋषि फिल्म्स इन्टरनेशनल का बैनर में बनत फिल्म भईया हमार दयावान के बैंक लूट के सीन फिल्मावे खातिर प्रतापगढ़ के स्टेट बैंक आफ इण्डिया के असली शाखा पर शूटिंग करावल गइल. उपर से शूटिंग होखे के जानकारी कमे लोग के रहे. एहसे जसहीं मनोज तिवारी आ उनका टीम के गाड़ी बैंक का गेट पर चहुँपल त हथियारन से लैस डकैतन के देख बगदड़ मच गइल. आनन फानन में पुलिस के फोन कर दिहल गइल आ बैंक के शटर बन्द कर दिहल गइल.\nमनोज तिवारी बतवलें कि पुलिस बाद में मैनेजर के बोलवलसि आ डकैती के शूटिंग का बारे में पुछ ताछ कइलस. निर्माता अशोक गुप्ता, आ निर्देशक असलम शेख एह घटनाक्रम से दंग रह गइलें. फिल्म के सह निर्माता हरीश गुप्ता हउवें. फिल्म में मनोज तिवारी का साथे पाखी हेगडे नायिका बनल बाड़ी. साथ में बाकी कलाकारन में रिंकू घोष, मनोज टाइगर, शुभम तिवारी, आ मोनालिसा खास बा लोग. फिल्म के सबसे कास बात ई बा कि लगातार छह गो सुपर हिट फिल्म देबे वाली मनोज तिवारी आ निर्देशक असलम शेख के जोड़ी लमहर अरसा बाद फेर एक साथे आइल बा लोग. शूटिंग अबहीं प्रतापगढ़ में चल रहल बा.


विकासोन्मुख रेल बजट – Anjoria\nफरवरी 27, 2011 रेल बजट\nतमाम अटकल आ विरोध का बावजूद रेल मंत्री ममता बनर्जी भारत जइसन महंगाई पीडि़त देश खातिर प्रशंसनीय बजट पेश कइले बाड़ी. लोग अंदाजा लगावत रहे कि ऊ बंगाल पर बेसी जोर दीहें आ देश के बाकी हिस्सा के नजरअंदाज कर दीहें. विपक्ष एकरा खातिर मन बनाइयो लिहले रहुवे बाकिर आम आदमी के सीधे प्रभावित करे वाला रेल भाड़ा अउर यात्री किराये में कवनो बढ़ोतरी ना कर के ममता जी बढ़िये काम कइले बाड़ी. हालांकि ई लगातार आठवां साल ह जवना में यात्री किराया नइखे बढ़ावल गइल. रेल माल ढुलाई भाड़ा अउर यात्री किराया ना बढ़वला से महंगाई पर रेलवे के असर ना पड़ी आ जइसन कि अनेसा लगावल जात रहे कि महंगाई बढ़ जाई से ना भइल. ममता जी ढांचागत सुधार खातिर निवेश के प्रस्ताव करके रेलवे के क्षमता में सुधार का ओरि कदम उठावले बाड़ी. आरक्षण दर में कमी कइलो नीक कदम रहल. इहे ना, ममता जी के दिहल सबले खास तोहफा बा 700 किलोमीटर नया रेल लाइन बिछावे के योजना आ अगिला सात साल में सिक्किम छोड़ देश के सगरी राज्यन के राजधानियन के रेल से जोड़ देबे के योजना. एह सगरी सौगातन का बाद जवन सबले खास बात सामने आवत बा ऊ बा यात्री सुरक्षा अउर वित्त प्रबंधन. वित्त मंत्रालय आ योजना आयोग रेल मंत्रालय के कहले रहुवे कि किराया का ढांचा में बदलाव करीं लेकिन एह बजट में रेल मंत्री एह बात कर नजर अंदाज कर दिहली. दोसरा तरफ ऊ खर्चा बढ़ा दिहली. साथ ही वेतन वृद्धि, डीजल का दाम में बढ़ोतरी से खरचा बढ़ गइल. ममता जी ई नइखी बतवली कि आमदनी कइसे बढ़ी. यात्रियों पर जतना खर्च होला ऊ किराया ना बढ़ला का चलते 2006-7 के 6042 करोड़ से 2009-10 में बढ़के 19120 करोड़ हो गइल. ई साल त रेलवे खातिर अउरी कठिन साबित होखी काहे कि एह साल वेतन वृद्धि आ उड़ीसा अउर कर्नाटक से बाहर लौह अयस्क के ढुलाई पर रोक लगला का चलते आमदनी अउरी घट गइल बा. एही लेखा साल में खरचा 1,330 करोड़ रुपिया बढ़ गइल, जबकि कमाई 1,142 करोड़ रुपिया घट गइल. आजु रेलवे सौ रुपिया कमाए खातिर ए 95 रुपिया खर्च कर देले. साल 2007-08 में ई ऑपरेटिंग रेशियो एहसे बहुते कम (75.9/100) रहुवे. जाहिर बा कि अइसनका में रेलवे से बेहतर सुविधा खोजल बेमतलब होई. रेल का खजाना में अब बस 5,000 करोड़ रुपये बतौर रिजर्व राशि बाचल बा जवन हाल के दौर में सबले कम राशि बा. रेलवे का लगे अतना पइसा नइखे कि ऊ कैपिटल फंड आ विकास फंड में जमा कर सके जेहसे कि नया सामन खरीदल जा सके. आ यात्री सुविधा में बढ़ोतरी कइल जा सके. पिछला साल रेलवे कैपिटल फंड में एको रुपिया ना जमा कर पवलसि जवन कवनो संगठन के खस्ताहाली के पहिला सबूत बा.\nअब बात आवत बा कि एह बजट में जवन लमहर लमहर हाँकल गइल बा ओकरा के लागू के करी ?एतना त सभका मालूम बा कि ममता बनर्जी के निगाह बंगाल के मुख्यमंत्री का कुर्सी पर टिकल बा. सवाल बा कि अगिला चंद महीना में अगर देश के एगो नया रेल मंत्री मिल जा ता, त का आज के बजट में जवन बड़हन- बड़हन योजनावन के एलान कइल गइल बा ओकरा के ठीक ढंग से लागू कइल जा पाई ? सवाल एहू बाति के लेके उठावल जा रहल बा कि जब रेलवे के माली हालत बेहद खस्ता बा, आ खुद रेलमंत्री एह बात के कबूलले बाड़ी, त एह योजनावन कातिर पइसा कहवाँ से आंई ? इहो कहल जा रहल बा कि जवन पुरनका योजना पिछड़ गइल बाड़ी सँ ओकनी का बारे में रेलवे के रुख साफ नइखे. एह सिलसिला में एगो कमीशन त बना दिहल गइल बा जे एह बाति के ब्योरा तइयार करी कि जवना पुरनका परियोजनावन के काम पिछड़ गइल बा ओकरा खातिर आवंटित राशि में से कतना रकम बाचल बा. बाकिर ओह योजनावन में तेजी कइसे ले आवल जाई एकरा बारे में बजट में कुछ साफ-साफ नइखे बतावल गइल.बाकिर अबही जवन ताजा स्थिति बा ओकरा के देखत इहे कहल जा सकेला कि बजट विकासोन्मुख बा आ हमनी के सकारात्मक सोच राके के चाहीं.


टटका खबर, (बुध, 25 मार्च 2015) – टटका खबर\nMar 25, 2015 News in Bhojpuri, टटका खबर, भोजपुरी में खबर.\n(मंगल, 24 मार्च के खबर)\nजर्मन एयर लाइन्‍स लुफ्थांसा के सहायक कंपनी जर्मन विंग्‍स के एयर बस हवाईजहाज दक्खिनी फ्रांस में स्‍पेन के तटवर्ती शहर बार्सिलोना से जर्मनी के डुसेलडोर्फ जात घरी गिर पड़ल जवना से ओह पर सवार सगरी डेढ़ सौ लोग के मौत हो गइल. जहाज के मलवा खोज लिहल गइल बा.\nउच्‍चतम न्‍यायालय मंगल का दिने एगो ऐतिहासिक फैसला देत सूचना-प्रौद्योगिकी कानून के धारा-66 ए रद्द कर दिहलसि. कहलसि कि एकरा से संविधान से मिलल आपन राय जाहिर करे के अधिकार छीनाता. फैसला का बाद एकरा के लागू करावे वाला लोग स्वागत करे में सबले आगा लउकल बाकिर शिवसेना आ जदयू एह फैसला से नाखुशी जाहिर कइले. पिछला दिने एगो स्कूली विद्यार्थी के सपा नेता आ मंत्री आजम खाँ का बारे में एगो टिप्पणी पोस्ट कइला का चलते इहे धारा लगावत गिरफ्तार कर लिहल गइल रहे.\nपिछला साल महाराष्‍ट्र में सूखा से प्रभावित किसानन के राहत ला केन्द्र सरकार दू हजार करोड़ रुपिया मंजूर कइले बिया जवना साल 2013 में दिहल राहत से चौगुनो से बेसी बा. बाढ़ प्रभावित हिमाचल प्रदेश आ उत्‍तर प्रदेश राज्यनो के जरूरी सहायता देबे के फैसला लिहल गइल बा.\nकेन्द्र सरकार देश भर में खाद्य प्रसंस्‍करण खातिर 17 गो बड़हन फूड पार्क बनावे के मंजूरी दे दिहलसि. 11 राज्‍य में बने वाला एह पार्कन में से सात गो पार्क सरकारी एजेंसियन के आ दस गो निजी कंपनियन के दिहल गइल बा. एहसे पाँच लाख किसानन के फायदा होखे के बात कहल जात बा.\nनेशनल हेराल्ड अखबार के संपति हथियावे के आरोप में चलत मुकदमा के खारिज करावे खातिर कांग्रेस अध्‍यक्ष सोनिया गांधी मंगल का दिने दिल्‍ली उच्‍च न्‍यायालय में कहली कि एह मामिला में उनुका, राहुल गांधी आ पांच गो अउरी लोग के खिलाफ जारी सम्मन गैर कानूनी रहे, एह मामिला में कवनो तरह के धोखाधड़ी नइखे भइल आ सब कुछ खुल्लमखुला कइल गइल बा. उनकर वकील कपिल सिब्बलो कहलन कि संपति हथियावे के एह काम में केहू का साथे कवनो धोखाधड़ी नइखे कइल गइल.\nभारत आ श्रीलंका के मछुआरन के बीच मंगल का दिने चेन्‍नई में बातचीत के तिसरका दौर चलल. जवन बुधो का दिन जारी रही.\nकंगना रानावत के हिंदी फिल्‍म क्‍वीन में कइल अभिनय खातिर सबले बढ़िया अभिनेत्री के राष्‍ट्रीय पुरस्‍कार ला चुन लिहल गइल बा. एह बात के एलान नई दिल्‍ली में 62वां फिल्‍म पुरस्‍कार के जूरी के अध्‍यक्ष पी भारती राजा कइलन. विकास बहल निर्देशित फिल्म क्‍वीन के सबले बढ़िया हिंदी फीचर फिल्‍म चुनल गइल बा आ फिल्‍म मैरी कॉम के समहर मनोरंजन देबे वाला सबले बढ़िया लोकप्रिय फिल्‍म.\nमंगल का दिने भइल विश्वकप क्रिकेट के पहिला सेमीफाइनल में दक्खिन अफ्रीका के हराके न्‍यूजीलैंड विश्‍व कप क्रिकेट के फाइनल में पहुंच गइल बा. पहिला बेर न्‍यूजीलैंड आइल बा विश्‍व कप फाइनल में. दुसरका सेमीफाइनल बियफे का दिने भारत आ ऑस्‍ट्रेलिया का बीच होखे वाला बा.\nलगातार पांचवा दिने मंगलो के देश के शेयर बाजार में बिकवाली के दौर जारी रहल.\nबिहार बोर्ड के मैट्रिक परीक्षा मंगल का दिने पूरा हो गइल. मई के आखिरी हफ्ता में एकर रिजल्ट आवे के उमेद बा. बोर्ड के कोशिश बा कि सीबीएसई के रिजल्ट से पहिले रिजल्ट दे दिहल जाव जेहसे दोसरा राज्यन में दाखिला लेबे वाला विद्यार्थियन के दिक्कत मत होखे.\nविजिलेंस के टीम मंगल का दिने रोहतास के सिविल सर्जन डॉक्टर अशोक कुमार सिंह के एक लाख रुपिया के घूस लेत उनुका कार्यालय से गिरफ्तार कर लिहलसि. अनुकम्पा के आधार पर सहायक के पद पर नियुक्त दीपक कुमार के सेवा संपुष्टि खातिर एह घूस के मांग कइल गइल रहे.\nबिहार आ पूर्वांचल में 26 आ 27 मार्च के बदरी घेरे आ बुन्दाबूनी के अनेसा जतवले बावे मौसम विभाग.\nमोतिहारी पुलिस पिपरा थाना के बिस्मभरापुर गांव से पांच गो अपराधियन के असलहा समेत गिरफ्तार क लिहलसि.\nसिवान पुलिस एगो होटल से दू गो अपराधियन के गिरफ्तार क लिहलसि. एकनी का बारे में खुफिया जानकारी मिलल रहे कि ई कवनो अपराध करे के योजना बनावत बाड़े.\nयूपी विधानसभा के दू गो सीट पर होखे वाला उपचुनाव खातिर परचा दाखिल करे के आखिरी दिन रहुवे मंगल. फरेन्दा आ चरखारी सीट पर चुनाव करावल जाई. 27 तारीख ले लोग आपन परचा वापिस ले सकी आ 11 अप्रेल के वोटिंग होखी. गिनती 15 अप्रेल के होखी.\nजौनपुर जिला के रामपुर थाना के यादवनगर में आज एक महतारी बाप आ बेटी जहर खा के जान दे दिहले. बाप आ बेटी के मौत हो गइल बा आ महतारी के हालत खराब बा. बतावल जात बा कि पारिवारिक कलह का चलते ई लोग जहर खइलसि.